ئەژین عەبدولخالق: غەریبی ئیشكردنە لەسەر بچووكردنەوەی مرۆڤ – Knwe.org\nسەرەکی » ئەدەب - سێبەر و سایە » ئەژین عەبدولخالق: غەریبی ئیشكردنە لەسەر بچووكردنەوەی مرۆڤ\nپاش چەند ساڵێك لە بڵاوبوونەوەی رۆمانی نامەكانی فێرناندۆ خانمە نووسەر و رۆماننووس رۆمانێكی نوێی بە ناوی ژنەكان وڵاتیان نییە بڵاوكردەوە، كە تیایدا پرسی ژن و سەفەر و مەنفا و شوناس و بێ وڵاتی دەبنە تێمای سەرەكی رۆمانەكەی، لەم دیدارەدا ئەم نووسەرە دەربارەی بەرهەمە نوێكەی و چەند پرسێكی تری ئەدەبی دەدوێ.\n*جگە لە پرسی شوناس، رۆمانەكە ئیشكردنێكی گەورەیە لەسەر (غەریبی مرۆڤ و تەنیایی) جا ئەو مرۆڤە لە كوێی دونیادا بێت گرنگ نییە، تاچەند پێتان وایە مرۆڤی ئەم سەردەمە كە دەتوانین بە سەردەمی تەكنەلۆژیا و بە رۆبۆتبوونی ئینسان و نەمانی جوانییەكان ناوی بەرین، غەریبە و لە هەر كوێ بێت هەمیشە تەنیایە جا با لە قەڵەباڵغترین شوێنیشدا بیت، تەنیایی و غەریبی وەك دوو وشە و وەك دوو چەمك لای تۆ چی دەگەیەێنێت؟\n-جیاوازییەكی قووڵی فیكری و سایكۆلۆژی لە نێوان جۆرەكانی تەنیاییدا هەیە، تەنیاییەك كە هەڵیدەبژێری و بە هەڵبژاردەی خۆت لە دەووروپشت دووردەكەویتەوە و كات دەدەیتە دەست شتە تەواو خودییەكانی خۆت و ژیان و كاتی خۆت قەتیس و كورت دەكەیەوە تەنیا و تەنیا لە خۆت. ئەم جۆرە لە تەنیایی تەواو جیاوازە لە تەنیاییەك كە وەك ڤایرۆسێكی كوشندەت لێدێت و خەڵك لێت دووردەكەوێتەوە و لێت رادەكەن. تەنیاییەك كە تۆ هەڵینابژێری، بەڵكو بە گۆڕینی جوگرافیا و لەپڕ دەكەوێتە نێو چاڵاییەك كە كەس گوێی لە هاوارت نابێ.\nتەنیایی غوربەت رێك جۆری دووەمت بۆ دروست دەكا، ئالیاتێك لە نێوان تۆ و دەور و پشت نامێنێ، هیچ ناتبەستێتەوە بە دەور و پشتەوە لەپڕ كۆد و هێما و زمان و ئاماژە و كاتی رۆتینەكان دەگۆڕێن. فشارێكی دەروونی و رۆحیت بۆ دروست دەبێ كە بە هیچ قیژەیەك دەرنابڕێت، چونكە چیتر كەس ناتبیستێ كەس ناتبینێ كەس ناتدوێنێ.\nوەك لە رۆمانەكەدا باسی دەكەم، ئیتر مرۆڤ دەبێت بە جۆرێك لە تەم جۆرێك لە هەڵم، بە نێوتا تێدەپەڕن ناتبینن. شەرمت لێ ناكەن، هیچی تۆ وەك غەریبەیەكی بێ زمان نایانجوڵێنێ. دەبیت بە غەریبەێكی شەرمن. غەریبی ئیشكردنە لەسەر بچووكردنەوەی مرۆڤ، مرۆڤ بە جۆرێك لە غەریبیدا بچووك دەكرتەوە كە زۆر جار وەك ئەوەی هوڕێنە بكەی بۆ خۆت دەگەڕێیت و خۆت بۆ نادۆزرێتەوە، چیتر لە ئاوێنە خۆت نابینی بگرە غەریبەیەكی زەلیل دەبینی گەر زۆرتر بۆ وەڵامی بەشی دووەمی پرسیارەكەت بگەڕێین كە بریتییە لە غەریبی دەشێ ئەوەیان، زۆرتر لەو وێنایە دروست دەبێت كە ئێمە لە دوورەوە بۆ شوێن هەمانە، لە نزیكەوە وێنە حەقیقیەكە شتێكی ترمان نیشاندەدا كە تەواو جیاوازە لەو وێنەی لە جوگرافیایەكی دوورتر تەسەور و وێنای دەكەین. غەریبی بۆشاییەكە رێك لەم نێوانە چەكەرەدەكات، غەریبی درزێكە لە نێو كۆنتراستی ئەم دوو وێنەیەدا دروست دەبێت و خۆی هەڵدەقورتێنێتە نێوانیان. لەوێدا خەیاڵ دەیەوێ وێنە پێشینیەكەی خوی تۆخ كاتەوە و بەرجەستەی كات، واقعیش لە هەوڵی نیشاندانی دۆخی ئاسایی خۆیەتی كە تەواو دوور و جیاوازە لەو وێنەی نێو خەیاڵمان. فەزای غەریبی لە نێو ئەم دوو وێنەیەدا تا دێت گەورەتر و قووڵتر دەبێت.\n*لەم رۆمانە نوێیەتا زۆر ئیشت لە سەر ئادابە تەقلیدییەكانی كۆمەڵگای رۆژهەڵاتی بەتایبەت خێزان و زەواجت كردووە و دژیان وەستاویتەوە، زۆر جەخت لە ئازادی مرۆڤ و تاك دەكەیتەوە، هەمیشە وتراوە (ژن) بەو پێیەی دایكە و دایكیش بە نیشتمان پێناسەكراوە خۆشەویستە، بەڵام لە رۆمانەكەی تۆیا ژن بێ وڵاتە و لەتاو كۆت و بەندكردنی لە نیشتمان هەڵدێت، دەكرێت كەمێك لەسەر ئەمە قسەمان بۆ بكەیت مەبەستت لە ئازادی ژن و ئازادی تاك و بێ نیشتمانی چییە؟\n-من دژی هیچ نەوەستاوم، جگە لەوەی رووی حەقیقی ژیانێك نیشاندەدەم و دەیگێڕمەوە، لە خۆرهەڵات و خۆرئاوا لە روانگەی ژنێكەوە. دەكرێ خوێنەر بەجۆر و كۆدی جیاواز ئەم گێڕانەوەی من ببینێ، بەڵام ئەوەی بۆ من گرنگە و زۆر پەیوەستم پێی دیوی راستەقینەی ئەم دووجۆرەیە لە كۆمەڵگا كە وەك خۆی نیشاندەم. كە دەڵێم ژن وڵاتی نییە. لە پانتاییەكی گەورەتردا كەسمان وڵاتمان نییە، لەوەش وردتر وڵات چییە؟ هی كێیە و كێ وڵاتی هەیە؟ كەسایەتی خەج كە ژنێكە ئەو لە سەرەتای كتێبەكەوە كێشەی ناسنامەی هەیە.\nسەرەتا لە نێو خێزاندا دەیەوێ هەبێ، دواتر لە شووكردندا دەیەوێ درك بەبوونی خۆی بكات، لە هەر یەكێك لەمانە ئەو كێشەی پێداگیری هەیە و شەڕی چەسپاندنی خۆی و ناسنامە دەكات. دواتر ئەم ململانێ و خەونەی لە قاڵبی خێزان و كۆمەڵگایەكی بچووك دەگوازێتەوە نێو مەودا و جوگرافیاێكی گەورەتر، لەوێدا شەڕ لە پێناوی ناسنامەدا قووڵتر و گەورەتر دەبێتەوە، لەوێدا خەج هەموو ئەو ناسنامانەی لە نەرویج دەوێ كە لە دەستی داون. ناسنامەی كوردبوون. ژن بوون دایك بوون مرۆڤ بوون، گەنج بوون. لەوێدا چیرۆكی نێو رۆمانەكە دەچێتە بەردەم فەرمانگەی نیشتەجێبوونی نەرویج كارەكتەری خەج نەرویجییەكان دەگەڕێنێتەوە رابردووی خۆیان، كوردبوون و ئەم ئەزموونە تاڵەیان نیشاندەدات. منداڵی خۆی و دەووروپشت تەنانەت نێو خەیاڵی خۆی نیشانی كەسانێك دەدات، كە ئارام و دوور لە جەنگ و برسێتی ژیاون. بۆ من ئازادی و هەموو ئەم چەمكانەی لەسەرەوە باستكرد، لە نێو رۆحی خۆم دەست پێدەكات، هەر لەوێش بۆی دەگەڕێم و دەیدۆزمەوە، من ماڵێكی ئارامی بچكۆلانەم بەسە تێیدا هێندە ئازادبم، تا ئەوپەڕی كەون تێیدا بیركەمەوە. ماڵ لەم رۆمانەدا جوانترین بەشەكانی بوو كە من ئیشم لەگەڵ كرد و لە نێو دێڕەكانیدا ژیام.\nرۆمانەكە پێنج ساڵ نووسین و بیركردنەوە و دراسەكردنی قووڵی ویست، بەڵام دوو مانگی كۆتایی كە گرنگترین قۆناغی نووسینەوەی رۆمانەكەم بوو، من دواهەمین مانگم بوو لە خانوویەك لە ماڵێك دوای هەشت شوقەی جیاواز. لە ماوەی دوانزە ساڵی ژیانی غوربەتم.\nمن وەك لە كتێبەكەمدا باسی دەكەم هەمیشە كێشەی زۆر قورس و قووڵی بیرەوەرییم بۆ دروست بووە، لەگەڵ ماڵ گۆڕین. ماڵ گۆڕكێ هەمیشە دەتپچڕێنێ لە بیرەوەری، چیتر بە بۆن دیوار و نەخشی ژوورەكان وێنا ناكەی. ماڵ وەك مەملەكەت و وڵاتێكی بچووككراوە هەمیشە لە بیرەوەری من تووشی ئاوارەیی بووە.\nدیزاین و رەنگی ماڵەكەم زۆر دڵگیر بوو، وامزانی دوا مەنزڵگای من دەبێ. دواهەمین ماڵی سویدم دەبێ. خاڵی كۆتایی ژنەكان وڵاتیان نییە لە دوا رۆژەكانی نێو ئەو ماڵە نووسیم، كە چەند رۆژێ دوای تەواو بوونی نووسینی رۆمانەكە خانووەكەم بە ناچاری گەڕاندەوە بۆ بنكەی خانووبەرە، چونكە كرێكەی زۆر بوو، چیتر بۆم نەدەدرا.\n*كاتێك رۆمانەكە دەخوێنیتەوە لە رێگەی گێڕانەوەی چیرۆك خوانێكی هەمووشتزانەوە كە زانیاری دەربارەی تەواوی كەسایەتی و رووداو بەسەرهاتەكان هەیە، بەر جۆرێك لە یاداشت و بیرەوەریی كەسی دەكەویت، بەتایبەت بۆ ئەو خوێنەرانەی كە خۆت وەك نووسەر دەناسێت، مەبەستمە بڵێم چیرۆكەكانی ئەم رۆمانە تاچەند لە ژیانی تایبەتی خۆتەوە نزیكە، ئایا تۆ ژیانی خۆتت وەك نموونە بۆ سەدان چیرۆكی هاوشێوەی تاكی ئێمە هێناوەتەوە، یان نەخێر ئەم چیرۆكە دوورە لە ژیانی خۆت و تەنها رۆمانێكە و دوورە لە یادەوەریی؟\n-هەموو رۆماننووسێك خۆی دەنووسێتەوە، لە هەموو كتێبێكیش دیوێكی تازەی خۆیمان پێدەناسێنێ. نووسەری رۆمان وەك هەر ئیندڤیدێكی تری كۆمەڵگا بە چەند تراومایەك تێپەڕیوە، نووسین نیشاندانی ئەو تراومایانەیە. وەك ئەوەی فرۆید ناویناوە سایكۆ ئەنالیس. نووسەر ئەنالیسی دەروونی خۆی دەكا. نووسەر لە دۆخیكی وا دەژی. كە دەشنووسێ وەك ئەوە وایە یۆگا یان مەدیتەیشن و تراپی بكات.\nمن دەمەوێ ژن، پیاو ، هەرزەكار، هەمووی لە روانگەی خۆیەوە بگێڕێتەوە، لە ئەدەبی كوردی تا ئێستا پیاو ژیان و سەربرەی ژن دەگێڕێتەوە، من دەمەوێ ئەو دیوە نیشاندەم لە رێگای گێڕانەوە كە خۆم وەك ژن تیای ژیاوم و درك و هەستم پێكردووە. بە دیوێكیتر (كورد و ئاوارە و فارس و عەرەب و روسی و ئەفغانی و لاتینی و تورك) كە ناسیومن و رۆژانێك لەم غەریبستانە تۆنی غەریبیانم بیستووە لەم رۆمانەدا هەن، بەڵام بەر لەوە ئەو تراژیدیا و ئافات و خوێنەی من لە تەمەنم بینیومە و هەموو كوردێك ژیانێكی لە پێناو دۆڕاندووە دیسان ئامادەگی هەیە لەم رۆمانەدا. وەك لە سەرەتاش وتم رۆمانەكە ریالستە، ئەگەرچی لە هەندێ بەشی بە زمانێكی فیكشن نووسیومە و كارەكتەری سەرەكیش هەر ناوی خەجەخەیاڵاوییە. زۆر هەوڵمدا ئیشێك بێت خەیاڵم بنووسێتەوە لەهەمان كاتدا واقع وجودی هەبێت. بۆ من ژیان هەر ئەو دیوە واقیعیە نییە كە تێیدا دەژیم. من لە خەو، خەیاڵ و نیو سكی دایكم و لەژێر بەنجی دكتۆر و لە نێو گۆڕیش بەردەوامم لە بازنەێك كە بە تێكڕای دەگوترێ ژیان. دواجار غەریبی بۆ هەموو كەس قورس و خەمگینە، بەڵام بۆ ئەدیب و هونەرمەند مەرگێكی هێواشە و ژانەكشی بۆنی ژیانێكی لە دەست رۆیشوو دەدات.\n*هەمیشە باس لە مافی مرۆڤ و ئازادی مرۆڤ لە رۆژئاواو وڵاتانی ئەوروپی بەتایبەت دەكرێت، بەڵام تۆ لە بەشێكی رۆمانەكەتدا دژی ئەمە دەوەستیتەوە و پێتوایە دیموكراسی رۆژئاوا تەنها وێنەیەكی تەڵغە لە دوورەوە، تۆ لەو وڵاتانە با هیچ كێشەی ئینسانی و یاساییشت نەبێت، بەڵام وەك سەر رەش و دەرەجە سێ و ئاوارە سەیردەكرێت، دەكرێت كەمێك زیاتر ئەم بابەتەمان بۆ روون بكەیتەوە؟\n-لە كوردستان جارێك ئاوارەبووین و چەندجارێكیش كۆچڕەو و راكردن و راپەڕین. بەڵام لە ماوەی دوانزە ساڵی ئەوروپا هەشت خانووم گۆڕی، هەشت جار ئاوارەبووم. هەشت ماڵم وێران بوو. سیستەمی سەرمایەداری لەوەیە گەورەترین دیكتاتۆری سەردەمەكانی داهاتوو بێت، كە هێندە لێزانانە كاردەكات هەموو رۆژێك تاوانێكت بەرامبەر دەكا و شەرعیەتیش دەدات بە تاوانەكەی، سیستەمی سەرمایەداری باج و سەرانەت لێوەردەگرێ و شەرعیەتیش بە خۆی دەدات چۆنی بوێت وا تەسەروف بەم داهاتە بكات. خوێنت دەمژێ بێ ئەوەی هەستیشی پێ بكەی مژیوێتی. كە لە نیوەی رێگا دوای ئەم سستەمە دەكەوی وەك ئەوە وایە بە یەك قاچ ماراسۆن لەگەڵ بە هێزترین پاڵەوانانی دونیا بكەی. ئەم سیستەمە خۆی نا، بەڵكو بە پۆست و كاغەز و یاسا و دیجیتاڵ پارەت، هەناسەت، تەمەنت، خەیاڵت، بگرە ویژدانت ژیانت، عەقڵت هەموو شتێكت دەبا. لەم رۆمانەدا بە وردی باسی كارەكتەری خەجم كردووە لە چ راكەڕاكێك دەژی و هێشتا فریا ناكەوێت.\n-لەم رۆمانە نوێیەتدا پرسێكی ئێجگار گرنگت وروژاندووە گە ئەویش پرسی، منداڵانی نەوەی سێیەمە لە ئەوروپا، ئەو منداڵانەی نازانن لە نێوان نیشتمانی خۆیان و ئەو نیشتمانەی لێی دەژین ئەوان نەوەی كوێن و كامە ماڵی راستەقینەی ئەوانە، كە پێم وابێت ئەمە یەكێك لە كێشە گەورەكانی مرۆڤی كۆچ بەرو پەناهەندە لە ئێستادا، بەگشتی ئێوە چۆن لەم پرسە دەڕوانن، پێتان وایە ئەمە تا چەند مەترسییە بۆ ئایندە؟\n-ئەم نەوەیە لە نێو كرەیسسی ئایدێنتیتی “قەیرانی ناسنامە” دەژی، زۆر ئاسان وەك هەر گەنج و هەرزەكارێكیتر دەكەوێتە ژێر كاریگەری ئەو ترێندانەی لە كۆمەڵگاندا بەنێویاندا تێدەپەڕێت. چونكە ناسنامەی خۆی لێ ونە، دوای هەموو مۆدێل و جۆرێك دەكەوێت. بۆ نموونە لە ژێر كاریگەری دەورو پشت و هاوڕێكانی لەوەیە پێی خۆش بێ وەك ئەوان تاوان بكا، دژە خۆرئاوایی بێت، دژەئازادی بێت، یان لە بێ ناسنامەیدا ناسنامەی خۆی لەپاڵ توندڕەو و گروپە ئاژاوەگێڕەكان دەدۆزێتەوە. ئەم نەوەیە كە مناڵەكانی ئێمەن لە ئەوروپا و خۆرئاوا، بە كوردی لەگەڵ دایك و باوك دەدوێن، ساڵانە سەفەرێكی كورتی كوردستان دەكەن و دیوێكی رووكەش و لێڵی كوردستان دەبینن، لێرە هاوڕێكانیان لێیان دەپرسن خەڵكی كام كوردستانی سوریا، ئێران، عیراق. كورد ئەم نەوەیە بە زمانە ئەوروپیەكان دەدوێ و خانەوادە و كۆمەڵگای كوردی داوایان لێدەكا دەست بە كلتوری كوردییەوە بگرن. ئەم نەوەیە لە نێو ئەم هەموو بەریەككەوتنە تووشی جۆرێك لە خۆبەكەمزانی دەبێت كە دواجار وەك ئەوە دەردەكەوێ كە سەربە هیچ كلتورێك نییە.\nلەوەیە ئەوە یەك لە گەورەترین پرسەكانی ئێمە بێت لە داهاتوودا، نەوەێك لە ئەوروپا و دەرەوەی وڵات گەورە بووە. ناسنامەی ئەو نەوەیە چییە؟ سەر بە كێن و چین و لە كوێن؟ ئینتمایان چییە، ئەوەی من لەم رۆمانەدا باسی دەكەم یەك جۆریانە كە تەواو ناسنامەی ونە و بەلایەوە گرنگ نییە لە كوێ و بە چ جۆرێك ناسنامە و پیاهەڵدان و خۆشەویستی وەردەگرێ وەك شاگەشكەیەك وێڵ و دەستەمۆی دەبێت و لە پێناوی هەموو شت دەكا. ئایدیای ئەم بەشەش لە رۆمانەكەدا دوای ئەوە لە نێومدا وروژا، كە هەندێك لە مناڵانی ئاوارەی پەروەردەی ئەوروپا لە رەگەز و تەمەنی جیا پەیوەندیان كرد بە گروپە تیرۆرستیەكانەوە. من بەدواداچوونی قووڵم بۆ ئەم مەسەلەیە كرد و دوای ئەوە ئەم بەشەیم نووسی.\n*بەگشتی تۆ لە رۆمانێكی بچووكدا چەندین پرسی هەستیار و زیندووت، دەربارەی مرۆڤی هاوچەرخی رۆژئاوایی و نەهامەتییەكانی رۆژهەڵات و كێشەكانی تاك وەك ئازادی و غەریبی و شوناس و زۆر بابەتی ترت وروژاندوە و خەمی لێدەخۆی، پێت وایە ئەدەب و گێڕانەوە چۆن دەتوانن ئیش لەناو ئەم كێشانەدا بكەن، تاچەند دەتوانێت رووبەڕویان ببێتەوە؟\n-ئەدەبێك هەیە لە دونیای رۆژئاوا كە پڕ بازاڕترین ئەدەبە، بریتییە لە نیشاندانی دیوە پیاوسالار و داڕماوەكانی خۆرئاوا. بەڵام من پێچەوانەی ئەوە ویستم لەم كارەمدا زۆر بە ئینسافەوە هەردوو دیوی ناشیرینی ئەم دوو كەلچەرە بۆ یەكتر بگێڕمەوە و ئەم پێكدادانە كلتورییە نیشاندەم كە لە نێویدا ژنێك چۆن دەتوێنتەوە و دەیكاتە قوربانی. لەوانەیە سەرنجڕاكێشترین دیوی ئەم رۆمانە بۆ خوێنەری كورد ئەم دیوەی بێت، كە ئێمە لە ئەوروپا چی دەكەین و چین و چۆن دەژین. ئەوروپیەك ئێمە چۆن دەبینێ و ئێمە كێین لە چاوی ئەواندا. دواجار رۆمان بەر لە هەر شت گێڕانەوەیە، نیشاندانی ئەم دیوە شاردراوانەیە كە ئاسان دركی پێناكرێت.


ئایا سونەتە کاتێک بەسەر پایەدا "دەرەجە یان قادرمە " سەر دەکەوی اللە أکبر بڵێیت وە کاتی ھاتنە خوارەوە سبحان اللە بڵێیت ؟ : ماڵپەڕی وەڵامەکان\nدوعا و پاڕانه‌وه‌زیکرەکانى موسڵمانئایا سونەتە کاتێک بەسەر پایەدا "دەرەجە یان قادرمە " سەر دەکەوی اللە أکبر بڵێیت وە کاتی ھاتنە خوارەوە سبحان اللە بڵێیت ؟\nئایا سونەتە کاتێک بەسەر پایەدا "دەرەجە یان قادرمە " سەر دەکەوی اللە أکبر بڵێیت وە کاتی ھاتنە خوارەوە سبحان اللە بڵێیت ؟\nابن عثيمين ڕەحمەتی خوای لێ بێت دەفەرمووێت : (( پێغەمبەر سەلامی خوای لێ بێت کاتێک لە سەفەردا بەسەر شوێنی بەرز سەرکەوتبا اللە أکبری دەوت ، وە ئەگەر دابەزیبا دۆڵێک سبحان اللە دەوت ، لەبەر ئەوە ئەوەی لە شوێنی بەرز بێت نەفسی خۆی بەگەورە دەبینێت و خۆی بە گەورە دەبینێت ، لەبەر ئەوە گونجاوە ئەو کات اللە أکبر بلێیت ، بەلام بۆ دابەزین گونجاوە سبحان اللە بلێیت .\nفەرموودە نەھاتووە ئەم زیکرە بلێت لە حضر " واتە لە شوێنی نیشتەجێ بوون بێجگە لە سەفەر " عیبادەت بنیات نراوە لەسەر ڕاوەستان ، دەبێت تەنھا ئەوە بلێیت کە فەرموودە باسی کردووە ، لەسەر ئەمە مرۆڤ ئەگەر بەسەر پایە " دەرەجە یان قادرمە " بکەوێت ئەوا اللە أکبر نابێت بلێت ، وە ئەگەر لێی دابەزی نابێت سبحان اللە بلێت ، بەلکو ئەمە تایبەتە بە حالەتی سەفەر ))\n(لقاءات الباب المفتوح 3/102).\nئەو دوعا و زیکرانە کامانەن کە تایبەتن بە کاتى لەبەرکردنى جلوبەرگ و داکەندنى؟ بڵاوكردنه‌وه‌ی سەلام و چۆنێتى وەڵامدانەوەى سەلامى کەسی بێباوەڕ لەکاتى دانەوەى قەرزى کەسێک هیچ زیکرێک و دوعایەکى تایبەت هەیە بیکەى بۆ ئەو کەسەى کە قەرزى پێتداوە؟ زیکر و دوعاى بیستنی خوێندنی كه‌ڵه‌شێر و زه‌ڕینی گوێدرێژ و وەڕینى سەگ ئەگەر کەسێک ژنى هێنا یان سەیارەیەکى کڕی چ دوعایەک بکات سوننەتە؟\nسەردان: ٤٣٠ بەش: زیکرەکانى موسڵمان\nپرسیاری دواتریاری کردن لەگەڵ خێزانی خۆت پێش جووت بوون سونەتەپرسیاری پێشترچەند جۆر نیفاق و دووڕووی هەیە ؟ وە جیاوازی چیە لەنێوانیان؟


دکتۆر کەمال میراودەلی: فەلسەفەی من. بەشی پازدە. – WTARIKURD\nپرسی ناو و پرسی بوون:\n6- بوونی بێ ناو نابێتە بابەتی بوونیاریی\nبەلێ، گەر بڵێین ئەرستۆ لە شتی یەکەم و دووەم و سێیەم و دەیەم و سەردەمی کۆڵیەوە و گەیشتە ئەو ئەنجامەی کە ئەو شتانە شتێتیی خۆیان هەیە. ئەمە هیچ بۆ ئێمە ناگەیەنێت، چونکە هیچ باسێک دەربارەی هیچ شتێکی دیاریکراو نییە. بەڵام وەک لۆجیک مانای هەیە.\nماناکەشی ئەوەیە کە هەموو شتەکان، هەر شتیک بن، بەلای ئەرستۆوە شتێتیی خۆیان هەیە واتە تایبەتمەندییەکی تایبەت بە تاکی خۆیان هەیە کە ئەو تایبەتمەندییە خۆناسیی و بناسیان دەداتێ ئەوەش ناو دەنێ: گەوهەری شتەکان، ئەو شتانەش کە شتی ماددیش نین وەک جوانیی، هۆشیاریی و… هتد، دەتوانین بە کاریی عەقلیی لێکیان بدینەوە و تایبەتمەندییە گەوهەرییەکانی ئەوانیش دیاری بکەین. ئەمەیە کاریی لۆجیکی فەلسەفیی. بەڵام لەمە زیاتر ناوی ( شت ) زانیارییەک بە ئێمە نادات.\nشت فێڵێكە بۆ پڕکردنەوەی بۆشایی نەزانراو. قسەکردن دەربارەی هەموو شتێک و هیچیش.\nهیچ باسێکی کۆنکریتیش دەربارەی شتەکانی 1. 2. 3 نییە چونکە شتەکان لەم ئاستەدا ناشێ باس بکرێن، ناشێ وەک شت بکرینە بابەتی باس، سەرنج، لێکدانەوە.\nچونکە ناویان نییە!\nکەواتە بێ گومان بوون هەیە:\nهەزاران جۆر بوون و دیاردەو ڕواڵەت و ڕووداوی بوون لە جیهان و گەردووندا هەیە، ئێمە بیانزانین یان نەیانزانین، ئێمە هەبین یان نەبین.\nبەڵام بۆ ئێمەی مرۆڤ بوون تەنیا ئەو کاتە وەک سەرەتاو پرینسیپ و کردەو پرۆسەی بوون دەستپێدەکات کە شتەکان ناوێکیان دەبێت، یان ناوێکیان دەدەینێ جا هەر ناوێک بێت\nتا ناو نەبێت باسی ناو یان زانین نابێت. واتە وتاری زانستیی و فەلسەفییش تەنانەت ئاخاوتنی مرۆڤ، ناشێ ببێت.\nبۆ خوێندنەوەی تەواوی بابەتەکە، کلیک بەکەرە سەر فەلسەفەی من. بەشی پازدە\nسەرکەوتی جیهاز: ڕیفراندۆم لە نێوان بەرداشی بەڵێ و نە خێردا.


کۆمپانیای Foxconn کارکردن لە کارگەکانیدا لە چین ئاسایی دەکاتەوە – کەی ئای تی ئێن\nتایبەتمەندیە نوێیەکان لە سیستەمی Android Autoی ئۆتۆمبێلەکان\nهەواڵ 3, ئازار 2020\nکۆمپانیای Foxconn کارکردن لە کارگەکانیدا لە چین ئاسایی دەکاتەوە\nلە پاش ئەوەی لە ماوەی ڕابردوودا کۆمپانیای Foxconn بە هۆی جەژنی سەری ساڵی چینی و کارەساتی ڤایرۆسی کۆرۆناوە کارمەندەکانی ناردەوە ماڵەوە و کارکردنی لە کارگەکانی خۆیدا لە وڵاتی چین ڕاگرت، کۆمپانیاکە کارکردن لە کارگەکانی خۆی لە چیندا ئاسایی دەکاتەوە.\nبە پێی پێگەی Reuters بێت، کۆمپانیای Foxconn ڕایگەیاندووە کە نیوە زیاتری کارمەندەکانی گەڕاندووەتەوە بۆ کارگەکان بە مەبەستی کارکردن و وا بڕیارە لە کۆتاییەکانی ئەم مانگەدا کارکردن لەو کارگانە دەست پێ بکاتەوە کە لە چین بە هۆی ڤایرۆسی کۆرۆناوە دایخستبوون.\nکۆمپانیای Foxconn درووستکەر و دابینکەری سەرەکی بەرهەمەکانی کۆمپانیای ئەپڵ و بە تایبەتی مۆبایلەکانی ئایفۆنە. وەستاندنی کارکردن لە کارگەکانی کۆمپانیای Foxconn بە هۆی فرمانی حکومەتی چینەوە بوو و دەبووایە سەرجەم کارمەندەکانی کارگەکە کەرەنتینە کرابوونایە لە دوای تەواوبوونی سەری ساڵی چینییەوە بەر لەوەی بگەڕێنەوە بۆ کارکردن.\nئەمە هەواڵێکی خۆشە بۆ کۆمپانیای ئەپڵ بە تایبەتی و سەرجەم کڕیارەکانی دیکەی کۆمپانیاکە، لەبەر ئەوەی کارگەی iPhone City ـی کۆمپانیای Foxconn لە شاری Zhengzhou ـی وڵاتی چین تایبەت بە درووستکردنی ئایفۆنەکان، پێویستی بە هەزاران کارمەند هەیە تاوەکو کارکردن تێیدا ئاسایی ببێتەوە. بەڵام هێشتا شتەکان لەبار نین بۆ ئەپڵ، چونکە تاوەکو ئێستا زۆرینەی بەرهەمهێنەرەکانی دیکەی لە چین کارکردنیان وەستاندووە.\nڤایرۆسی COVID-19 ـی ناسراو بە ڤایرۆسی کۆرۆنا، بەردەوامە لە تەشەنەکردن بە ناوچە جیاوازەکانی جیهاندا و تاوەکو ئێستا زیاتر لە 3,100 ـی کوشتووە و ژمارەی توشبووانیش 92,000 ـی تێپەڕکردووە لە سەرانسەری جیهاندا. سەرەتای سەرهەڵدانی لە وڵاتی چینەوە بوو و زۆرترین توشبووانیش تاوەکو ئێستا هەر لەو وڵاتەن.


ئێران، 434 كەس بەهۆی كۆرۆناوە گیانیان لەدەستدا - تۆڕی میدیایی خەڵک\nپەیوەندییەكان گشتییەكان لە وەزارەتی تەندروستی ئێران ڕایدەگەیەنێت، لە 24 كاتژمێری ڕابردوودا زیاتر لە 38 هەزار و 670 تووشبووی نوێ بە ڤایرۆسی كۆرۆنا تۆماركرا، ئەمەش بە ژمارەیەكی زۆری تووشبوونی ڕۆژانە لە وڵاتەكەدا دادەنرێت.\nپەیوەندییە گشتییەكان لە وەزارەتی تەندروستی ئێران لە ڕاپۆرتی ڕۆژانەی خۆیدا ڕایگەیاند، لە 24 كاتژمێری ڕابردوودا 38 هەزار و 674 كەس لە ئێران تووشی ڤایرۆسی كۆرۆنا بوون و 434 كەسیش بەهۆی پەتاكەوە گیانیان لە دەستداوە.\nهەر بەپێی ڕاپۆرتەكەی پەیوەندییە گشتییەكانی وەزارەتی تەندروستی ئێران “لە سەرەتای دەركەوتنی ڤایرۆسەكە تاكو ئەمڕۆ پێنج شەممە، 4 ملیۆن و 57 هەزار و 758 كەس لە ئێران تووشی كۆرۆنا بوون و 3 ملیۆن و 467 هەزار و 765 كەسیش نەخۆشییەكەیان پەڕاندووە و چاكبوونەتەوە.\nوەزارەتی تەندروستی ئێران دەڵێت”بەهۆی ڤایرۆسەكەوە تا ئێستا 92 هەزار و 628 كەس لە ئێران گیانیان لە دەستداوە.\nمەولەوی عەبدولحەمید: تالیبان دەبێتە بازووی كۆماری ئیسلامی ئێران\nخەڵك- زانایەكی ئایینی سوننە مەزهەبی ئێران ڕایدەگەیەنێت، تالیبان دەبێتە بازووی كۆماری ئیسلامی ئێران و پێویستە هەڵێكی دیكە بەو گروپە بدرێت. (زیاتر…)\n09 حوزەیران 2021 3.12 pm\nخەڵك- پەرلەمانتارانی یەكێتی ئەوروپا، پاسپۆرتێكی نوێ پەسەند دەكەن كە وابڕیارە لێوەی ڕێگە بە هاووڵاتیان بدرێت…


ده‌بی چ وا له نووسه‌ره‌کی کورد بکا\nبکه‌ویته ستایشی ''موجاهیدین''ی ره‌فتار به‌عسی ؟!\nزۆرن ئه‌و نووسه‌ر و رۆژنامه‌نووسانه‌ی که له‌پێناو هه‌نده‌ک به‌رژه‌وه‌ندیی ته‌سکی تایبه‌تیی خۆیان چه‌ند ووشه و رسته‌کی بێزه‌وه‌ر داده‌تراشن و ده‌بنه ده‌ربار لۆ ده‌سته‌ک یان حیزب و لایه‌نه‌ک، هه‌رچه‌ند ئه‌وه به‌ده‌ر نییه له لایه هزریی و رامیارییه‌کانی ئه‌و که‌سانه که هاوتایه به به‌رژه‌وه‌ندییه‌کانیان به‌پێی بنه‌مای چینایه‌تیی هه‌ر یه‌ک له‌و جۆره نووسه‌رانه، وه‌لی هه‌ندێک جار هه‌نده‌ک نووسه‌ر به ناوی ئازادیی و وه‌ک خه‌مخۆری گه‌ل و ئازادیی و مافی گه‌لان هه‌ر به‌ته‌واوی په‌رده‌ی شه‌رم ده‌دڕێنن و به ئاشکرایی و به راشکاویی به‌رگریی له کۆنه‌پارێزانه‌ک ده‌که‌ن که له‌کن هه‌رکه‌س رۆنه ده‌ستیان به خینی گه‌ل سۆره و هه‌ر له سه‌ره‌تای دامه‌زرانیانه‌وه به بازرگانیکردن به ماف و ئازادییه‌کانی گه‌لان فرچکیان گرتییه.\nچه‌ند رۆژه‌ک له‌مه‌وبه‌ر که‌سه‌ک به ناوی (جه‌لال نه‌قشبه‌ندی) بابه‌ته‌کی به ناوی (هەڵبژاردنە پەرلەمانیەکەی عێراق و ئێرانی دراوسێ !) لۆ (سایتی ئه‌مڕۆ) نارد، که تێیدا هاوکاتی ئه‌وه‌ی که خۆی به خه‌مخۆری گه‌لانی عێراق و ئێران ده‌زانی و هێرش ده‌باته سه‌ر مه‌لایه‌کانی ئێران و هاوکار و هاوده‌نگه‌کانیان، هه‌روا له پاش ئه‌وه‌ی که نیگه‌رانیی خۆی درده‌بڕی له به‌رامبه‌ر هێرشی مه‌لایه‌کان لۆ سه‌ر کۆمۆنیسته‌کان له‌ژێر دروشمی (مه‌رگ بۆ کۆمۆنیست) و سه‌رکوتکردنی موجاهیدین له‌ژێر دروشمی (مه‌رگ بۆ مونافق) و کوشتاری کوردان له‌ژێر دروشمی (جوداخوازیی) که هه‌موویان به شه‌پۆلی راپه‌ڕینی گه‌لی ئێران و رێکخراوه شۆڕشگێڕه‌کان پێناسه ده‌کا و به یه‌ک چاو ته‌ماشان ده‌کا.. هاتییه به خشکه‌یی باس له به‌رخۆدان و کۆڵنه‌ده‌ریی (موجاهیدینی خه‌لق)و دژوه‌ستان به رووی کۆنه‌په‌رستیی له سه‌ره‌وه‌ی هه‌موو لایه‌نه‌کان ده‌کا، له‌وه‌ش پتر ده‌بێژی هه‌ر ئه‌ویش وایکرد که لایه‌نه‌کان هه‌ر له‌سه‌ره‌تاوه تا ئه‌وڕۆ بتوانن له‌سه‌ر پێی خۆیان راوه‌ستن !!!\nده‌مه‌که میدیای ده‌سه‌ڵاتی لیبرالیی و کۆنه‌پارێزیی له سه‌راسه‌ری جیهان و له لای خۆشمان میدیای هه‌ردوو خێڵه سه‌رکوتگه‌ره‌که‌ی تاله‌بانی و بارزانی به به‌ناو ئۆپۆزیسیۆنه‌کانیشه‌وه بۆ رێگرتن له ئازادیی راده‌ربڕین و ره‌خنه و رۆنکردنه‌وه‌ی راستییه‌کان زاراوه‌کی میدیاییان به‌ناوی ( زمانی زبر) - هه‌رچه‌نده به خۆیان داهێنه‌ر و دروستکه‌ری ئه‌و زمانه و زمانی دڕتریشن - هینایته گۆڕێ، لۆیه ئه‌گه‌ر هه‌نکه به راست و دروستیی قسه نادروسته‌کانی ئه‌و نووسه‌ره شیبکه‌ینه‌وه و پێناسه‌کی که‌سایه‌تیه‌که‌ی بکه‌ین و ئامانجه‌کانی بێخینه روو که ئاخۆ ده‌بی چ به‌رژه‌وه‌ندییه‌ک هه‌بی وای لێکردبی ئه‌وها بکه‌ویته ستایشی رێکخراوه‌کی کۆنه‌په‌رستیی وه‌ک موجاهید که هاوکاری سه‌دامی دیکتاتۆر بووه و شانبه‌شانی به‌عسییه‌کان سه‌رکوتی راپه‌رینی کوردی باشوور و گه‌لانی عێراقی کردییه و خاوه‌نی ئایدۆلۆژیایه‌کی ئاوێته‌یه له (لیبرالیی - ئیسلامیی - تۆتالیتاریی - کۆنه‌په‌رستیی) که سه‌رۆکه‌که‌یان - مریه‌می ره‌جه‌وی - هه‌رچه‌نده خۆی وه‌ک ئازادیخواز و رابه‌ری (چه‌وساوانی ئێرانی) پێناسه ده‌کا وه‌لی له‌بن په‌چه و مانتۆیه مۆدێرنه‌که‌ی هه‌مان ئه‌و ڤایرۆسانه په‌روه‌رده ده‌کا که مه‌لایه‌کانی ئێران له‌نێو گه‌لانی ئێران چاندیان.. ره‌نگه بێژن ئه‌وانه قسه‌ی زبرن و سه‌رده‌میان به‌سه‌رچوونه، لۆیه لێره‌دا لۆ خینه‌رانی به‌جیده‌هێڵێن و با خۆیان بیبینن که کوو موجاهیدینمان لێ ده‌کاته شۆڕشگێڕ و له رێزی پێشه‌وه‌ی شۆڕشگێڕانیش ! له کۆتاییشدا به‌بێ ئه‌وه‌ی هیچ رێزه‌ک لۆ مێژوو دابنێ و باسه‌ک له مێژووی دڕنده‌یی موجاهیده‌کان بکا به‌رانبه‌ر راپه‌ڕیوانی کورد و عێراقی که ئه‌وه‌ته هه‌ر دونێیه و هه‌موومان له‌بیرمانه.. ده‌بێژی: (بێگومان مێژوو هیچی لە بیر ناچێت!)!!!\nفه‌رموون ئه‌وه ده‌قی بابه‌ته‌که‌یه:\nهەڵبژاردنە پەرلەمانیەکەی عێراق و ئێرانی دراوسێ !\n(درووشم، ئامانج و ئاسۆ)\nلەوەتی مەلاکان بوونەتە دەسەڵاتدار لە ئێران، بەردەوام لە هەوڵدا بوون نەیارانی خۆیان بە شێوازی جیاجیا لە مەیدان بەدەر بکەن و «درووشم» و میکانیزمی بەکارهێنانی، یەکێک بووە لە تاکتیکە هەرە گرینگەکانی مەلاکان بۆ ئەم مەبەستە. ئەوانە بە درووشمی «مەرگ بۆ ئەمریکا» توانیبوویان شەپۆلی راپەڕینی گەلی ئێران دژ بە حەمەڕەزاشا بەرەو بەرژەوەندیی خۆیان بەرن و دەستکەوتەکانی خەباتی ئەوان و رێکخراوە شۆڕشگێرەکان بە تاڵان ببەن. بەکارهێنان و میکانیزمی ئەم کارە بە جۆرێک بوو کە تەنانەت سەرەکی‌ترین لایەنە چەپەکانی ئەو سەردەمەی تووشی هەرەسهێنان کرد و ژمارێکیشیانی کردە هاودەنگ و هاوهەنگاوی خۆی. ئەم لایەنانە وایاندەزانی ئەو حکومەتەی هاتۆتە سەر کار، حکومەتێکی دژە ئەمپریالیستیە و «ئەمریکا» و «لیبڕاڵ»ەکان هەڕەشەی سەرەکین بۆ سەر ئێرانی دوای رووخانی شا. لە کاتێکدا زۆر روون بوو کە مەلاکان، هیچ دەستیان نەبوو لە خەباتی دژ بە حکومەتی حەمەڕەزاشا، کە ئێستاکە دژە ئەمپریالیست بن!\nزۆری نەبرد کە درووشمی «مەرگ بۆ کومۆنیست»یشی لە سەر زیاد کرا. مەلاکان ویستبوویان بەم درووشمە و بە قۆستنەوەی هەستی ئایینی خەڵک، ئەوان دژ بە نەیارانی حکومەت هان بدات. بەمجۆرە و بەم درووشمە شەڕی «کافر و موسوڵمان»، یان بە واتایەکی دی «خوداپەرست و بێخودا» هەڵبگیرسێنن و سەرکوتکردنی نەیارانی حکومەت توندتر بکەن و بەم رێگەوە، دەسەڵاتی «رەها» بەرپا بکەن و «خومەینی»یش خۆی بە «نوێنەری راستەقینەی خودا» لە سەر زەوی بزانێت. سەرکوتکردنی موجاهیدین بە درووشمی «مەرگ بۆ مونافق» و کوشتاری کورد بە تۆمەتی «جودایی خوازی»یش بە هەمان تاکتیک و میکانیزم.\nزۆر کەم بوون ئەو لایەنانەی کۆڵیان نه‌دا بە مەلاکان و فریوی ئەوانیان نەخوارد و لە بەرانبەریاندا وەستان کە «موجاهیدینی خەلق» لە سەرووی هەمووان بوو. ئەوان دەیانگوت هەڕەشەی سەر کۆمەڵ، نەک ئەمریکا و لیبراڵ و سۆڤیەت و کۆمۆنیزم، بەڵکو «کۆنەپەرستی»یە کە لە لایەن ئەم مەلایانەوە نوێنەرایەتی دەکرێت. بەرەنگاربوونەوەی کۆنەپەرستی و وەستان لە بەرانبەر مەلاکاندا هەڵبەت کارێکی زۆر دژوار بوو بە ئێستاشەوە. بەڵام هەر ئەم «بەرخۆدان» و «وەستان»ە بوو کە ئەم لایەنانەی لەسەر پیًَ راگرت و توانیان هەتا ئەمڕۆ بەرگەی ئەم هەموو پیلانەی مەلاکان بگرن و بە گوتەی کاربەدەستانی ورد و درشتی ئەم رژێمە، ببنە «کێشەی سەرەکی» بۆ مەلاکان. «کێشە»یەک کە هەر دێت و زیاتر بەرۆکی ئەم رژێمە دەگرێت لە ناوخۆی ئێران و دەرەوەی سنوورەکانی ئێرانیشی لەگەڵدا بێت.\nبە ئەزموون دەرکەوتووە کە بە «سەرمەشق»کردنی شوێنێک بۆ شوێنێکی دی، وانیە تەواو راست و درووست و گونجاو بێت، بەڵام بەکارهێنانی ئەزموونەکانی شویًنێک بۆ شوێنەکانی دی، دەتوانێت زۆر بەسوود بێت بۆ پێشخستنی خەبات لە هەموو شوێنەکان. لەبەر ئەوەی هەر شوێنێک تایبەتمەندیی خۆی هەیە.\nبە سەرنجدان بەوەی سەرەوە، دەچینە شەقامی عێراق و باسی هەڵبژاردنە چارەنووسسازەکەی، کە بڕیارە لە مانگی مارسی 2010 دا بکرێت.\nلەم مانگانەی دواییدا و دوای تێپەڕبوونی 7 ساڵ بەسەر رووخانی حکومەتی پێشووی عێراق، حکومەتی پشتبەستوو بە حیزبی بەعس، هەنووکە بۆ جاری چەندەم باس لە «بەعس و بْەعسی»یەکان دەکرێت لە میدیاکانی عێراق و هەرێمی کوردستان و تەنانەت هەندێک لایەن باس لە گەڕانەوەی حکومەتی بْەعس دەکەن.\nئەمجۆرە راگەیاندنە و درووشمەکانی، رەوشی یەکەم ساڵەکانی دوای رووخانی حکومەتی شا لە ئێران بیر دەخاتەوە کە گوایا دوای رووخانی حکومەتی شا، گەڕانەوەیەک هەبێت بۆ حکومەتی حەمەڕەزاشا و حیزبە «رەستاخیز»ەکەی!. کەوایە دەبێ بزانین کە درووشمی «دژ بە بەعس» و تاوانبارکردنی نەیاران بە «بەعس و بەعسی»بوون لە عێراق چ دەستێکی بە ئاشکرا یان شاراوەی لە پشتە.\nئەمە هەڵەیەکی زۆر گەورەیە کە گەر وا بیر بکەینەوە دوای نەمان و رووخانی حکومەتی بەعس، هەڕەشەی سەرەکی بۆ سەر کۆمەڵگەی عێراقی ئەمڕۆ، گەڕانەوەی حیزبی بەعسە. لەگەڵ ئەوەدا کە بەرجەستەکردنی ئەم بابەتە، خۆی لە خۆیدا «بەعس» زیندوو دەکاتەوە، لە هەمانکاتدا، تەنیا بە سوودی ئەو هێز و لایەنانە تەواو دەبێت کە بۆ مەبەستێکی دیاریکراو و بە توانایەکی زۆرەوە لە دەهۆڵی ئەم پرسە دەکوتن و بەداخەوە دەسەڵاتداریشن لە عێراق. ئەم لایەنانە دەیانهەوێت بەم درووشمانە و بە تۆقاندنی خەڵک لە دوژمنێکی وەهمی، بیروڕای گشتی لە سەرچاوەی سەرەکیی کێشەکان بە لاڕێدا بەرن. واتە لە خودی ئەم لایەنانە کە بە تەواوی دەستەمۆی حکومەتی دیکتاتۆریی ئێرانن و لە لایەن ئەوانەوە رێنوێنی دەکرێن.\nئەو راستییە کە حکومەتی پێشووی عێراق، حکومەتێکی دیکتاتۆری بووە و خەڵکی عێراق و لەوانە ئێمەی کوردی کوشتار کردووە شتێکی روونە و لە کەس شاراوە نییە. بەڵام ئەم لایەنانە راست وەک شاشخاپێنەکانی ئێران، کە چۆن دادگاییکردن و سزادانی کاربەدەستانی حکومەتی شایان قۆستەوە بۆ بەرژەوەندیی خۆیان، ئەمانەش بە هەمان شێوە، سزادانی کاربەدەستانی حکومەتی پێشووی عێراقیان قۆستەوە بۆ بەرژەوەندیی خۆیان. جێی خۆیەتی کە پرسیار بکەین: چە تاوانێک هەبووە رژێمی دیکتاتۆریی شا و حکومەتی دیکتاتۆریی بەعس کردبێتیان و رژێمی ئێستاکەی ئێران و دەست وپێوەندەکانی لە عێراق، سەد هێندە و هەزار هێندەیان نەکردبێ؟؟!! لە کوشتاری خەڵک و بە تاڵانبردنی سەروەت و سامانی گەل هەتا هەناردەکردنی تیرۆر و بیروباوەڕی کۆنەپەرستانە بۆ دەرەوەی وڵات.\nبێگومان ئەم هەموو راگەیاندن و پڕوپاگەندەیەی دژ بە بەعسی «خەیاڵ»ی، دەستێکی رەشی لە پشتە و ئەمەش لە دەستی رژێمی دیکتاتۆریی ئێران بەدەر نیە کە دەیهەوێت بە قۆستنەوەی هەست و سۆزی خەڵک، دەنگی دیموکراسی و ئازادیخوازی لە عێراق کپ بکات. ئەگینا هەر کەس بڕێک لە سیاسەت گەیشتبێت، دەزانێت کە عێراق هەرگیز ناگەڕێتەوە دۆخی پێشووی خۆی و بەعسیش ناگەڕێتەوە سەر دەسەڵات!\nلە شەقامی ئەمڕۆی عێراقدا، تەنیا هەنگاوی رەسەن و راست و درووست لە بەرانبەر رژێمی ئێران و درووشم و تاکتیکەکانی، هەروەک لە رۆژی دوای رووخانی حکومەتی شا، هێزە رەسەن و ئازادیخوازەکانی ئێران، درووشمی «مەرگ بۆ کۆنەپەرستی»یان بەرز کردەوە و ئێستاش دوای 30 ساڵ، لە درووشمی «مەرگ بۆ دیکتاتۆر» و «مەرگ بۆ ویلایەتی فەقێ» بەرجەستە کراوە، لە عێراقیش، تەنیا رێگە هەر ئەمەیە «مەرگ بۆ کۆنەپەرستی»، کە لە لایەن دەست و پێوەندەکانی حکومەتی ئێرانەوە نوێنەرایەتی دەکرێت، لە هەموو گەڕەک و کۆڵان و شەقامەکانی عێراق دەنگ بداتەوە. لەبەر ئەوەی گەر رژێمی ئێران، ئەمجارە بە تەماع وەبەرنان و هەڕەشەکردن یان گزیکردن و سات و سەودا، هەڵبژاردنەکانی ئەم خولە بباتەوە، دەتوانین بڵێین کە «عێراقی ئەمڕۆ»، دوای سی ساڵی دی، واتا لە ساڵی 2040 دەگات بە «ئێرانی ئەمڕۆ» کە لە هەموو شار و شەقامەکانیدا پەتی سێدارە بۆ رۆڵەکانی ئەم گەلە هەڵواسراوە و خەڵک بەمجۆرەی ئێران کوشتار دەکرێن.\nکەوایە نابێ رێگە بدرێت، رژێمی ئێران لەم هەڵبژاردنەدا سەرکەوێت. کەس نابێ لە دەست و پێوەندەکانی ئەم رژێمە نزیک ببێتەوە و هاوپەیمانیان لەگەڵ ببەستێت. نابێ رێگە بدرێت عێراق چی دی ببێتە شوێنی تەڕاتێنکردنی شاشخاپێنەکانی ئێران. نابێ کەس بە هاوکاریکردن لەگەڵ ئەم رژێمە گڵاو بکرێت.\nبێگومان مێژوو هیچی لە بیر ناچێت!


حیکمەتى سەرکردەکانی ئێمە\nزۆرێک جار بیرم لەوە دەکردەوە؛ داخۆ بۆچى کەسایەتییەکى وەکو پێشەوا ئەبوبەکرى سدیق (ڕەزای خوای لێبێت)، هێندە بە گەورە و بێوێنە باسکراوە؟! گەورە و بێوێنە نەک تەنها لە دید و تێڕوانینی ئێمەی مسوڵمان و شوێنکەوتەکانی ئیسلام، بەڵکو لە دووتوێى دەقە پیرۆزەکانى قورئان و فەرموودە و کەلەپووری ئیسلامییشدا. زۆرى خایاند تا لەو نهێنییە گەیشتم، ئەویش بە سەرنجدان لە بابەتى "جەنگى هەڵگەڕاوەکان" و ئەو گێڕانەوانەى لەوبارەیەوە پێمان گەیشتوون.\nکاتێک پێغەمبەرى ئیسلام (دروودى خواى لەسەر بێت) کۆچى دوایى دەکات و پێشەوا ئەبوبەکرى سدیق، وەکو یەکەمین خەلیفەى مسوڵمانان هەڵدەبژێردرێت، بەشێک لە خێڵ و خەڵکانى ناوچە جیاجیاکان لە ئیسلام هەڵدەگەڕێنەوە، هەڵگەڕانەوە بەو مانایەى ئەوان چیتر ئامادەنین یەکێک لە پایە و بنەما سەرەکییەکانى ئیسلام کە فەریزەی زەکاتدانە، جێبەجێ بکەن، هەروەها بە ماناى ئەوەى چی دیکە ئامادەى پابەندبوون نین بەو یاسا و ڕێسایانەى لە کۆمەڵگە ئیسلامییەکەدا و لەپێناو بونیاتنانى شارستانییەتێکى مەزنى ئینسانیى ساڵانێک بوو بڕیاردرابوون. ئەوەبوو دوابەدواى ئەم پێشهاتە چاوەڕواننەکراوەش، "جەنگى هەڵگەڕاوەکان" روویدا.\nبە هۆى زۆریى ڕێژە و ژمارەی هەڵگەڕاوەکانیشەوە، زۆرینەى مسوڵمانان گومانیان لەدەرئەنجام و کەڵک و ڕەوایەتیی وەها جەنگێک بۆ دروست بوو، کە وا بڕیار بوو بە پێشەوایەتیی ئەبوبەکر بەرپا بکرێت، تەنانەت پێشەوا عومەری کوڕی خەتتابیش وەکو دووەمین سەرکردە و کەسایەتیى مسوڵمان، زۆر جەختى لەوە دەکردەوە کە ئەبوبەکر لە بڕیارى جەنگ پاشگەز ببێتەوە، ئەو داوایەشی بە شێوەی ڕاستەوخۆ لە ناوبراو دەکرد. دواجار پێشەوا ئەبوبەکر زۆر بە دڵنیایی و متمانەوە وەڵامى دایەوە و وتە بەناوبانگەکەى پێ فەرموو "والله لأقاتلن من فرّق بين الصلاة والزكاة، فإن الزكاة حق المال، والله لو منعوني عقالا كانوا يؤدونه لرسول الله، لقاتلتهم على منعه".\nدەرئەنجامى ڕاگەیاندن و بەرپاکردنی ئەو جەنگەش، بلیمەتى و دانایى ئەو پێشەوا و سەرکردەیەی لە خوێندنەوەى رووداو و پێشهاتەکان و چۆنێتیى مامەڵەکردن لەگەڵیاندا، سەلماند. هەروەک کۆتاییشى بەو یاخیبوون و لەیاسادەرچوونەی بەشێکی زۆر لە خێڵەکان هێنا، کە مەترسییان بۆ سەر پرۆسەى بەرەوپێشبردن و بەشارستانییکردنى کۆمەڵگەى نیوەدورگەى عەرەبى و بونیاتنانى دەوڵەت، دروست کردبوو.\nلەو ڕووداوەدا دەرکەوت کە گەورەیى پێشەوا ئەبوبەکر، بە هۆى بەرجەستەبوونى پێوەرەکانى سەرکردە و سەرکردایەتییکردنى هەقیقى بوون تیایدا، نەک پێوەلکاندنى سیفەتگەلی خەیاڵاوى و بەپیرۆزگرتن و بەرزکردنەوەی بۆ ئاستی فریشتەکان. مەزنی و گەورەیی ئەو لەوەدا بوو کە توانى لە سەرووی هەموو ڕووداوەکانەوە بیربکاتەوە، پلان دابنێت، هەروەها مامەڵە بکات و بڕیار بدات.\nئەمڕۆ گرفتاریى ئێمە و کۆمەڵگە قەیراناوییەکانمان، جگە لە دەردى دواکەوتوویى و نەبوونى هۆشیاریى پێویست، بە هۆی نەبوونى سەرکردەى ڕاستەقینە و دانا و زانایە. سەرکردەکانى ئێمە، نە بە میکانیزمى ڕەوا ئەو پۆست و پێگانەیان بۆخۆیان مسۆگەر کردووە، نە خاوەنى ئەو لێهاتووییەشن کە گەلەکانیان باوەڕ بە سیاسەت و داناییەکانیان بکەن. لە هەر ڕووداو و پێشهاتێکیشدا، ئەوان نە جورئەتى بەخۆداچوونەوە و ڕەخنەلەخۆگرتنیان هەیە، نە دەشتوانن واقیع بخوێننەوە و بڕیار لە چارەسەرى بابەتى بۆ تەنگژە و قەیرانەکان بدەن. ڕاستتر ئەوەیە بڵێین ئەوان بۆخۆیان بوونەتە بەشێک لە کێشە و فاکتەرى پشت قەیرانەکانمان، نەک چارەسەر.\nئەو سەرکردانەى لە مێژوودا ناویان بە گەورە ماوەتەوە، تەنها ئەوانەیان بوون کە بە لێهاتوویى و دانایى خۆیان، میللەتەکانیان لە کێشە و قەیرانەکانەوە بەرەو سەقامگیریی سیاسی و ئابووری و کۆمەڵایەتی و ئەمنی گواستۆتەوە و لە کاروانی پێشکەوتن نزیکیان خستوونەتەوە، هەربۆیەشە لە یادەوەریی گەل و نەتەوەکانیاندا بە نەمریى و مەزنیی ماونەتەوە، سەد دەر سەد پێچەوانەی بەناو سەرکردەکانى ئەمڕۆى ئێمە، کاتێک دەیانەوێت بە زەبرى دەمچەورکردن، یان ستەم و تۆقاندن، متمانە بەدەست بهێنن و ناو و ناوبانگیان بەسەر شوێنکەوتە و گەلەکانی خۆیاندا بسەپێنن!\n2230 جار خوێندراوەتەوە


سەرۆکی لوبنان میشال عەون سەعد حەریری ڕاسپارد بۆ پێکهێنانی حکومەتی نوێی وڵاتەکە، واپێشبینی دەکرێت حەریری ڕووبەڕووی ئەرکێکی قورس ببێتەوە بەتایبەتی بەهۆی ململانێ سیاسییەکانی ناوخۆ و ناڕەزایی خەڵک لە سیاسییەکانی وڵاتەکە.\nساڵێک لەمەوبەر سەعد حەریری دەستی لە پۆستی سەرۆک وەزیری لوبنان کێشایەوە، ئەگەر هاتوو سەرکەوتوو بێت لە پێکهێنانی حکومەتی نوێدا ئەوا چوارەمین جارە ببێتە سەرۆک وەزیری وڵاتەکە.\nڕاسپاردنی حەریری لەکاتێکدایە وڵاتەکە ڕووبەڕووی داڕمانی ئابووری بۆتەوە و کۆمەڵگەی نێودەوڵەتی بە ڕابەرایەتی فەڕەنسا چاوەڕێ دەکەن ڕابەرانی وڵاتەکە چاکسازییە گرنگەکان جێبەجێ بکەن کە تاوەکو ئێستا شکستیان هێناوە لە جێبەجێکردنیان، ئەوەش مەرجێکە بۆ پشتیوانیکردنی دارایی وڵاتەکە لەلایەن کۆمەڵگەی نێودەوڵەتیەوە.\nسەرۆکایەتی لوبنان لە بەیاننامەیەکدا ڕایگەیاند " دوای ئەوەی سەرۆکی کۆمار تاوتوێی بابەتەکەی کرد، سەرۆک سەعد حەریری بانگهێشت کردووە تاوەکو حکومەتی نوێی لوبنان پێک بهێنێت."\nدوای کۆبوونەوەکەی لەگەڵ سەرۆکی لوبناندا، حەریری بە ڕۆژنامەنووسانی وت " حکومەتێک پێک دەهێنێت کە پێک هاتبێت لە شارەزایانی ناحیزبی و ئەرکی حکومەتەکەی جێبەجێکردنی چاکسازییە ئابووری و دارایی و بەڕێوبەرایەتیەکان دەبێت."\nوتی " بەخێرایی کار لەسەر پێکهێنانی حکومەت دەکەم چونکە لە ئێستادا کات کەمە و ئەم هەلەی لەبەردەم وڵاتەکەماندایە کۆتا هەلە."


:: PM:07:20:15/08/2020 \nگفتوگۆكانی نێوان هه‌رێم و به‌غدا بۆ گه‌یشتن به ڕێككه‌وتن ده‌ست پێ ده‌كه‌نه‌وه و به‌پێی قسه‌ی ئه‌ندامێكی ئه‌نجوومه‌نی نوێنه‌رانی عێراق، به‌غدا بڕه پاره‌یه‌ك له ده‌ره‌وه‌ی ڕێككه‌وتن بۆ مووچه‌خۆرانی هه‌رێم ده‌نێرێت.\nئه‌مڕۆ شه‌موو 15ی ئاب، حه‌سه‌ن ئاڵی، ئه‌ندامی ئه‌نجوومه‌نی نوێنه‌رانی عێراق له فراكسیۆنی یه‌كێتی به "وشه"ی ڕاگه‌یاند، حكوومه‌تی هه‌رێمی كوردستان سووره له‌سه‌ر ئه‌نجامدانی ڕێككه‌وتن له‌گه‌ڵ به‌غدا.\n بڕه‌كه‌ى له 200 بۆ 250 ملیار دیناره\nروونیشی كرده‌وه كه هه‌رێم و به‌غدا نیه‌تیان باشه بۆ ڕێككه‌وتن و نوێنه‌رانی كورد له به‌غدا هه‌وڵه‌كانیان بۆ ڕێككه‌وتن چڕ كردووه‌ته‌وه.\nبه‌پێی زانیاییه‌كانی "وش"ه، مسته‌فا كازمی، سه‌رۆك وه‌زیرانی عێراق له ده‌ره‌وه‌ی ڕێككه‌وتنی به‌غداو هه‌رێم بڕه پاره‌یه‌ك بۆ مووچه‌ی فه‌رمانبه‌رانی هه‌رێم ده‌نێرێت، كه له 200 بۆ 250 ملیار دیناره.\nبۆ ئه‌وه‌یش حه‌سه‌ن ئاڵی گوتی، ئه‌و هه‌نگاوه‌ی كازمی بۆ پێشاندانی نیازپاكی ده‌بێت بۆ ئه‌نجامدانی ڕێككه‌وتن، به‌ڵام هێشتا واده‌ی ناردنی ئه‌و پاره‌یه به ته‌واوی دیار نییه و له نزیكترین كاتدا ده‌گات.\nله‌لایه‌كی تره‌وه شێروان میرزا، ئه‌ندامی لیژنه‌ی دارایی له ئه‌نجوومه‌نی نوێنه‌رانی عێراق به "وشه"ی ڕاگه‌یاند، هه‌رێم و به‌غدا هیچ بژارده‌یه‌كی تریان له‌به‌رده‌ست نییه جگه له ڕێككه‌وتن، بۆیه باشترین كاته بۆ ده‌ست پێ كردنه‌وه‌ی گفتوگۆكان.


تێرێزا مەی داوا لە تورکیا دەکات بە پـێی مافەکانی مرۆڤ مامەڵە لەگەڵ کوردە مانگرتووەکاندا بکات\nسەرۆک وەزیر بەریتانیا داوای لە دەسەڵاتدارانی تورکیا کرد بەپـێی مافەکانی مرۆڤ مامەڵە لەگەڵ کوردە مانگرتووەکاندا بکەن، ئەوانەی مانیان لە خواردن گرتووە لە پـێناو لابردنی گۆشەگیری سەر عەبدوڵا ئۆجالان ڕێبەری زیندانیکراوی پارتی کرێکارانی کوردستان.\nخانم تێرێزا مەی ئەمڕۆ چوارشەممە لە میانەی دانیشتنی پەرلەمان لە لایەن خانم لیز سڤڵ ڕۆبەرتس ئەندامی پەرلەمان داوای لێکرا حکومەتی وڵاتەکەیان فشار بخاتە سەر دەسەڵاتدارانی تورکیا تاوەکو ڕێز لە مافەکانی کورد بگرن وە کۆتایی بهێنرێت بە تراژیدیای مانگرتنی خواردن. گوتی لەگەڵ 48 پەرلەمانتاری دیکە بۆ ئەم مەبەستە نامەیەکیان نووسیوە بۆ وەزیری دەروە.\nتێرێزا مەی لە وەڵامدا گوتی ئەمە بابەتێکی گرنگە و چاوەڕوانن تورکیا بە شێوەیەکی ڕوون و ئاشکرا و ڕێزگرتن لە سەروەری یاسا مامەڵە لەگەڵ زیندانیاندا بکات، لەوانە دابینکردنی خزمەتگوزاری تەندروستی گونجاو بۆیان.\nگوتیشی باڵیۆزی بەریتانیا بۆ ئەنکەرە لە بارەی ئەم مانگرتنەوە وتووێژی لەگەڵ دەسەڵاتدارانی بەریتانیا کردووە، بەڵام لەگەڵ ئەوەشدا بەریتانیا بەردەوام دەبێت لە هەوڵەکانی لەگەڵ تورکیا بۆ پشتیوانیکردنی لە مافەکانی مرۆڤی مانگرتووەکان. جەختی کردەوە وەزیری دەرەوە بە خێرایی مامەڵە لەگەڵ ئەم مەسەلەیەدا دەکات.\nجێی ئاماژەیە هەزاران کەس لە نێو زیندانەکانی تورکیا و لە دەرەوە مانیان لە خواردن گرتووە بە مەبەستی دەربڕینی ناڕەزایی بەرامبەر ئەو گۆشەگیریەی لە ساڵی 2011 وە خراوەتە سەر عەبدوڵڵا ئۆجالان.\nبەپـێی هەدەپە لە ئێستادا نزیکەی 3 هەزار کەس مانیان لە خواردن گرتووە و لەم مانگانەی دوایی لەسەر ئەم مەسەلەیە 8 کەس لە زینداندا گیانیان لەدەستداوە.


تره‌مپ سه‌ردانی ئه‌فغانستان ده‌کات! | Rwmal | ڕووماڵ\nده‌ستپێك هه‌واڵی جیهانی تره‌مپ سه‌ردانی ئه‌فغانستان ده‌کات!\nتره‌مپ سه‌ردانی ئه‌فغانستان ده‌کات!\nچه‌ندین ڕاپۆرتی میدیایی باس له‌وه ده‌که‌ن که سه‌رۆک کۆماری ئه‌مریکا له داهاتوویه‌کی نزیکدا سه‌ردانی ئه‌فغانستان ده‌کات.\nڕۆژنامه‌ی دان له پاکستان ڕایگه‌یاندووه که ئه‌گه‌ر دانوستانه‌کانی نێوان ئه‌مریکا و گرووپی تاڵیبان سه‌باره‌ت به ڕه‌وتی ئاشتی ئه‌فغانستان بگاته ئه‌نجام، تره‌مپ سه‌ردانی کابۆل ده‌کات.\nڕۆژنامه‌که ڕایگه‌یاندووه که دوناڵد تره‌مپ له مانگی ئه‌یلول سه‌ردانی کابۆل ده‌کات و ڕێکه‌وتنی ئه‌مریکا و تاڵیبان سه‌باره‌ت به ڕه‌وتی ئاشتی ئه‌فغانستان هاوکات له گه‌ڵ ئه‌و سه‌ردانه به کۆتایی ده‌گات.\nله سه‌ر ئه‌م سه‌ردانه، شاندێکی وه‌زاره‌تی ده‌ره‌وه‌ی ئه‌مریکا به سه‌رۆکایه‌تی ئه‌لیس وڵز جێگری مایک پۆمپیۆ سه‌ردانی پاکستانی کردووه. میدیاکانی پاکستان ڕایانگه‌یاندووه که ناوبراو له گه‌ڵ به‌رپرسانی ئه‌م وڵاته سه‌باره‌ت به ڕه‌وتی ئاشتی ئه‌فغانستان وتووێژی کردووه.\nعوومران خان سه‌رۆک وه‌زیرانی پاکستان له سه‌ردانه‌که‌ی ئه‌م دواییه‌ی بۆ ئه‌مریکا ڕایگه‌یاندبوو که هه‌وڵ ده‌دات سه‌رکرده‌ی تاڵیبان ڕه‌زامه‌ندی له سه‌ر وتووێژه‌کان له گه‌ڵ حکومه‌تی ئه‌فغانستان ده‌رببڕێت.\nبه‌رپرسانی ئه‌مریکا و نوێنه‌رانی تاڵیبان تا ئێستا 7 جار سه‌باره‌ت به ڕه‌وتی ئاشتی ئه‌فغانستان کۆبوونه‌ته‌وه. خولی هه‌شته‌م له ڕۆژانی ڕابردوو ده‌ستیپێکردووه. ئه‌مریکییه‌کان و نوێنه‌رانی تاڵیبان ده‌ڵێن له‌م خوله‌دا هیوایان به سه‌رکه‌وتنی دانوستانه‌کان هه‌یه./.


لە چەندین شاری ئەوروپا بۆ ئۆجالان کوردان لە شاقام بوون.. بەوێنە - RojNews\nلە چەندین شاری ئەوروپا بۆ ئۆجالان کوردان لە شاقام بوون.. بەوێنە\nپاش ئەوەی چەند هەواڵێک لە بارەی دۆخی تەندروستی عەبدوڵا ئۆجالان- ڕێبەری پەکەکەەوە بڵاوکرایەوە، نیگەرانی کەوتووەتە دڵی گەلی کورد لە سەرتاسەری جیهاندا، هاوڵاتیانی کورد لە ئەوروپا بەردەوامن لە چالاکییەکانیان.\nئەمڕۆ لە چەندین شاری وڵاتانی ئەڵمانیا، ئیتالیا، سویسرا و بەریتانیا بە مەبەستی دەربڕینبی نیگەرانی سەبارەت بە دۆخی تەندروستیی عەبدوڵا ئۆجالان خۆپیشاندان و ڕێپێوان بەڕێوەچوو.\nهاوڵاتییانی کورد و دۆستانیان لە شارەکانی بوخوم، بۆن، کاسەل و مونشنی ئەڵمانیا، ڕژانە سەر شەقامەکان و بە بەرزکردنەوەی وێنەی ئۆجالان داوایانکرد، کە بە زووترین کات لەبارەی دۆخی تەندروستیی ئۆجالانەوە زانیاریی بڵاوبکرێتەوە و گەلی کورد دڵنیا بکرێنەوە لە تەندروستبوونی.\nلە ڕۆمای پایتەختی ئیتالیا-ش، هاوڵاتیانی کورد ڕێپێوانێکیان ئەنجامدا بە مەبەستی دەربڕینی ناڕەزایی بەرامبەر بە گۆشەگیرکردنی ئۆجالان لە دوورگەی ئیمرالی.\nلە شاری بێرنی سویسراش چالاکوانانی کورد ڕژانە سەر شەقامەکان و گردبووەنەیەکیان هەر بەو مەبەستە ئەنجامدا.\nهەروەها لە لەندەنی پایتەختی بەریتانیا، هاوڵاتییان پانکاردێکی گەورەیان بە دەستەوە گرت کە لە سەری نووسرابوو: ئازادی بۆ ئۆجالان، و بەمشێوەیە ناڕەزاییان پیشاندا بەرامبەر بە ڕێگانەدانی حکومەتی تورک بۆسەردانی ئیمرالی و چاوپێکەوتن لەگەڵ عەبدوڵا ئۆجالان.


ماھر موعەیقلی - ویکیپیدیا، ئینسایکڵۆپیدیای ئازاد\nماھر حەمەد موعەیقلی\n٧ی کانوونی دووەمی ١٩٦٩\nپێش نوێژی مزگەوتی حەرام\n١٤٢٨ی کۆچی - ئێستا\nhttp://www.almuaiqly.com (فەرمی نییە)\nماھر موعەیقلی (بە عەرەبی: ماھر بن حمد المعیقلي؛ لەدایکبووی ٧ی کانوونی دووەمی ١٩٦٩، لە مەدینە) قورئانخوێنێکی سعودی و پێشنوێژی مزگەوتی حەرامە و قورئان لەسەر گێڕانەوەی حەفس لە عاسم دەخوێنێت.\nپێشنوێژی بۆ نوێژخوێنان[دەستکاری]\nپێش نوێژ و وتاربێژ بووە لە مزگەوتی سەعدی لە کۆمەڵگای عەوالیی مەککە.\nلە ساڵی ١٤٢٦ و ١٤٢٧ی کۆچی پێش نوێژی بۆ نوێژکەرانی مزگەوتی پێغەمبەر کرد لەمانگی ڕەمەزان.\nلە ڕەمەزانی (١٤٢٨–١٤٣٧)ی کۆچی پێش نوێژی بۆ نوێژخوێنانی مزگەوتی حەرام کردووە.\nتەواوی قورئانی لەبەرە.\nکۆلیژی مامۆستایانی لەمەدینە تەواو کردووە و دواتر بووە بە مامۆستای بیرکاری.\nلە ساڵی ١٤٢٥ی کۆچی بڕوانامەی ماستەری لە فیقھی ئیمامی ئەحمەدی کوڕی حەنبەلی لە کۆلیژی شەریعەی زانکۆی ئومولقورا) بەدەستھێناوە.\nلە کۆلیژی شەریعە و خوێندنە ئیسلامییەکانی بەشی دادوەری وانە دەڵێتەوە.\nلە ساڵی ١٤٣٤ی کۆچی بەرامبەر ١١ی کانوونی یەکەمی ٢٠١٢ بڕوانامەی دکتۆرای بەپلەی نایاب لەزانکۆی ئومولقورا بەدەستھێناوە.\nوەرگیراو لە «https://ckb.wikipedia.org/w/index.php?title=ماھر_موعەیقلی&oldid=740344»\nپێش نوێژانی حەرەمی مەککی\nپێش نوێژانی حەرەمی مەدینی\nئەم پەڕەیە دواجار لە ٢٠:٤٢ی ٣١ی کانوونی یەکەمی ٢٠٢٠ نوێ کراوەتەوە.


ھەنووکە ١٬٧١٥ وتار لە دەروازەی ژندا ھەیە.\nشیرین عیبادی، براوەی خەڵاتی نۆبێلی ئاشتی لە ساڵی ٢٠٠٣\nمادلێن ئۆڵبرایت یەکەم ژن بوو کە توانی ببێتە وەزیری دەرەوەی ویلایەتە یەکگرتووەکان.\nسەلوە ڕەوزە شوقەیر یەکەم ھونەرمەندی ئەبستراکت بووە لە لوبنان.\nڤاڵنتینا تریشکۆڤا یەکەم ژن بووە لە مێژوو کە بفڕێت بۆ بۆشایی ئاسمان و تاکە ژنێک بووە کە بە تەنھا فڕینی بۆ بۆشایی ئاسمان بەبێ کۆمەڵ ئەنجام داوە.\nلوسی بڕۆنز (بە زمانی ئینگلیزی: Lucy Bronze؛ لە دایکبووی ٢٨ی تشرینی یەکەمی ١٩٩١) خانمە یاریزانی تۆپی پێی ئینگلیزە. ئەو لە ئیستادا، یاری بۆ یانەی مانچستەر ستی و هەڵبژاردەی تۆپی پێی ئینگلتەڕا بۆ خانمان دەکات. لوسی لە هێڵی بەرگی باڵی ڕاست بەدرێسی ژمارە ٢٠ یاری دەکات. ئەو پێشتر یاری بۆ یانەکانی سەندەرلانند، ئێڤەرتۆن، لیڤەرپوولی ئینگلیزی و ئۆڵەمپیک لیۆنی فەڕەنسی کردووە. لە ماوەی ژیانی پیشەگەریدا، سێ جار بووە پاڵەوانی چامپیۆنز لیگ لەگەڵ یانەی ئۆڵۆمپیک لیۆن و سێ جاریش لەگەڵ لیڤەرپوول و مانچستەر سیتی خوولی سووپەری ئێف ئەی بۆ ژنانی بردۆتەوە. لە کانوونی یەکەمی ٢٠٢٠، برۆنز لەلایەن فیفاوە خەڵاتی باشترین یاریزانی تۆپی پێی بۆ ئەو ساڵە پێدرا. لە ساڵی ٢٠١٩، وەک یەکەمین ژنە یاریزانی ئینگلیز بووە براوەی خەڵاتی باشترین یاریزانی ژنی ئەورووپا (یووفا). لە ساڵی ٢٠١٨ و ٢٠٢٠، لوسی لەلایەن تۆڕی بی بی سی وەک یاریزانی ساڵی تۆپی پێی ژنان دیاریی کراوە.\nکە تۆ تۆرای لە چاوم وەک خەوی من لە بسکت ڕەشترە مانگە شەوی من\nشیعری ھێمن لەسەر قارەمانیی لەیلا قاسم\nدواجار لە ١٦:٢٠ی ١٨ی تەممووزی ٢٠٢١ دەستکاری کراوە


مامۆستا مه‌لا محمد هۆرێنی كۆچی دوای كرد\nبه‌رواری دابه‌زاندن: 13/07/2010 : 17:53:13\nئه‌مڕۆ (13/7/2010) مامۆستای ناسراوی ده‌ڤه‌ری گه‌رمیان، مامۆستا مه‌لا محه‌مه‌دی هۆرێنی له ته‌مه‌نی نزیكه‌ی (60) ساڵی كۆچی دوایی كرد.\nمامۆستا مه‌لا محه‌مه‌دی هۆرێنی كه زانایه‌كی ناسراوی ده‌ڤه‌ری گه‌رمیان بوو، پاش نه‌خۆشییه‌كی قورس، كه بۆ ماوه‌ی (5) ساڵ له‌سه‌ر جێگا كه‌وتبوو، ئه‌مرۆ سێشه‌ممه كۆچی دوایی كرد.\nمامۆستای ناوبراو پێشنوێژ‌و وتارخوێن بوو، له هه‌فتاكان كۆلێژی شه‌ریعه‌ی به‌غدای ته‌واو كردووه، هه‌ر له حه‌فتاكانه‌وه په‌یوه‌ندی به رێكخستنه‌كانی برایانه‌وه كردووه‌و، له ناوچه‌كانی كه‌لار‌و ده‌ربه‌ندیخان‌و هه‌ڵه‌بجه رۆڵێكی مه‌زنی هه‌بوو له بڵاوكردنه‌وه‌ی بانگه‌وازی ئیسلامی‌و، وشیاركردنه‌وه‌ی لاوان‌و موسڵمانان له دینداری‌و په‌روه‌رده‌و پێگه‌یاندن.\nمامۆستا له‌به‌ر ئه‌وه‌ی كه‌سێكی كارا بوو له كاری بانگه‌وازی‌و نیشتیمانپه‌روه‌ری له دوای (1986) ئاواره‌ی ئێران بووه.\nسه‌رباری هه‌موو ئه‌وانه له گه‌رمیان كه‌سایه‌تیه‌كی مه‌زن‌و دیار بوو‌و، به یه‌كێك له مامۆستا لێهاتوو‌و شاره‌زاكان هه‌ژمار ده‌كرا.\nبه ناوی مه‌كته‌بی ته‌نفیزی یه‌كێتی زانایانه‌وه پرسه‌و سه‌ره‌خۆشی له خۆمان‌و زانایانی ده‌ڤه‌ره‌كه‌و كه‌س‌و كار‌و خانه‌واده‌ی مامۆستا ده‌كه‌ین‌و، له خوای مه‌زن ده‌پاڕێینه‌وه به‌ر ره‌حمه‌تی خۆی بخات‌و، به به‌هه‌شتی به‌رینی خۆی شاد بكات.\nژماره‌ی سه‌ردان : 5835486


یەکەم کۆرنسۆس 10\n<< < یەکەم کۆرنسۆس 10 > >>\n١ خوشکان، برایان، نامەوێ نەزانن کە باوباپیرانمان هەموو لەژێر هەوردا بوون و هەمووشیان دەریایان بڕی* . ٢ جا هەموویان لە هەور و لە دەریادا بۆ موسا لە ئاو هەڵکێشران* ، ٣ هەمووشیان هەمان خواردنی ڕۆحییان خوارد. ٤ هەموویان هەمان خواردنەوەی ڕۆحییان خواردەوە، چونکە لەو تاشەبەردە ڕۆحییان دەخواردەوە کە دوایان کەوتبوو* ، ئەو تاشەبەردەش مەسیح بوو. ٥ بەڵام خودا لە زۆربەیان ڕازی نەبوو، ئەوە بوو تەرمەکانیان لە بیابان پەرشوبڵاو بووەوە.\n٦ ئەم شتانەی ڕوویاندا پەندن بۆمان، تاکو ئارەزووی خراپە نەکەین، وەک ئەوان ئارەزوویان کرد. ٧ بتپەرست مەبن وەک هەندێکیان، وەکو نووسراوە: [گەل بۆ خواردن و خواردنەوە دانیشتن، پاشان بۆ ڕابواردن هەستانەوە.]* ٨ با داوێنپیسی نەکەین وەک هەندێکیان داوێنپیسییان کرد و لە ڕۆژێکدا بیست و سێ هەزاریان کەوت. ٩ نابێت مەسیح تاقی بکەینەوە، وەک هەندێکیان تاقییان کردەوە و مار لەناوی بردن* . ١٠ بۆڵەبۆڵ مەکەن وەک هەندێکیان بۆڵەبۆڵیان کرد و فریشتەی لەناوبەر* کوشتیان.\n١١ جا ئەم شتانەیان وەک پەند بەسەرهات، بۆ ئاگاداری ئێمەش نووسراوە، کە لە کۆتایی زەمان دەژین. ١٢ کەواتە ئەوەی وادەزانێت ڕاوەستاوە، با وریابێت نەکەوێت. ١٣ هیچ تاقیکردنەوەیەکتان تووش نابێت کە هاوبەش نەبێت لەنێوان مرۆڤەکاندا، بەڵام خودا دڵسۆزە، کە نایەڵێت زیاتر لە توانای خۆتان تاقی بکرێنەوە، بەڵکو لەگەڵ تاقیکردنەوە ڕێگای دەرچوون دەکاتەوە، تاکو بتوانن بەرگە بگرن.\nلە بتپەرستی ڕابکەن\n١٤ بۆیە خۆشەویستانم، لە بتپەرستی ڕابکەن. ١٥ وەک بۆ هۆشیاران بێت دەدوێم، ئێوە حوکم بدەن لەوەی دەیڵێم: ١٦ ئایا ئەو جامەی سوپاسگوزاری لە پێناوی سوپاسی خودا دەکەین، بەشداری نییە لە خوێنی مەسیح؟ ئەو نانەی لەتی دەکەین، بەشداری نییە لە لەشی مەسیح؟ ١٧ لەبەر ئەوەی یەک نان هەیە، ئێمە کە زۆرین، یەک لەشین، چونکە هەموومان بەشداری لە یەک ناندا دەکەین.\n١٨ سەیری ئیسرائیل بکەن کە بەگوێرەی جەستەیە: ئایا ئەوانەی قوربانی دەخۆن لە قوربانگادا هاوبەش نین؟ ١٩ جا چی دەڵێم؟ ئایا ئەوەی بۆ بت سەربڕدراوە شتێکە، یان بتەکە شتێکە؟ ٢٠ نەخێر بەڵکو ئەوەی سەری دەبڕن، بۆ ڕۆحە پیسەکان سەری دەبڕن نەک بۆ خودا. جا نامەوێت لەگەڵ ڕۆحە پیسەکان هاوبەش بن. ٢١ ناتوانن جامی مەسیحی خاوەن شکۆ و جامی ڕۆحە پیسەکان بخۆنەوە. ناتوانن بەشداری خوانی خاوەن شکۆ و خوانی ڕۆحە پیسەکان بکەن. ٢٢ یاخود ئیرەیی* خاوەن شکۆ هەڵدەستێنین؟ ئایا ئێمە لەو بەهێزترین؟\nهەموو شتێک بۆ شکۆی خودایە\n٢٣ «هەموو شتێک بۆ من دروستە،» بەڵام هەموو شتێک سوودبەخش نییە. «هەموو شتێک بۆ من دروستە،» بەڵام هەموو شتێک بنیادنەر نییە. ٢٤ کەس بەدوای بەرژەوەندی خۆیدا نەگەڕێت، بەڵکو بۆ بەرژەوەندی خەڵک هەوڵ بدەن. ٢٥ ئەو گۆشتەی لە بازاڕ دەفرۆشرێت بیخۆن، ئەوەندە لێی مەکۆڵنەوە، بەبێ لێپرسینەوەی ویژدان، ٢٦ چونکە [زەوی و هەرچی تێدایە هی یەزدانە.]*\n٢٧ ئەگەر بێباوەڕێک داوەتتان بکات و ئێوەش ویستتان بچن، جا هەرچییەکتان لەپێش دانرا بیخۆن، بێ لێکۆڵینەوە، لەبەر ویژدان. ٢٨ بەڵام ئەگەر یەکێک پێی گوتن: «ئەمە کراوەتە قوربانی بت» مەیخۆن، لەبەر ئەوەی پێی گوتن و لەبەر ویژدان، ٢٩ دەڵێم ویژدان، هی تۆ نا، بەڵکو هی ئەوی دیکە. جا بۆچی سەربەستیم لەلایەن ویژدانێکی دیکەوە حوکم بدرێت؟ ٣٠ ئەگەر بە سوپاسکردنەوە بەشداری بکەم، ئیتر بۆچی تاوانبار دەکرێم لەسەر ئەوەی سوپاسی خودای لەسەر دەکەم؟\n٣١ بۆیە ئەگەر خواردتان یان خواردتانەوە یان هەر شتێکتان کرد، هەموو شتێک بۆ شکۆی خودا بکەن. ٣٢ بۆ جولەکە و ناجولەکە و کڵێسای خودا مەبنە کۆسپ. ٣٣ هەروەک منیش لە هەموو شتێک هەمووان ڕازی دەکەم، بەدوای بەرژەوەندی خۆمدا ناگەڕێم، بەڵکو هی زۆران، تاکو ڕزگاریان ببێت.


دکتۆر ئەحمەد میراودەلی : پێتەختی رۆشنبیری ، دڵمت تەزاند . – WTARIKURD\nئەگەر پیاو ئاگاداری رۆڵی مێژوویی ئافرەت بێت لە پێکهێنانی ئەم شارستێنەی ئێستا هەمانە ، دەبێ هەمیشە پێڵاوکانی بخاتە سەر سەری . ئەمڕۆ هوها ، سبەی تێزاب : رووداوەکەی شازدەی مانگ ، دڵی تەزاندم ، بەتایبەتیش لەبەر ئەوەی لە شاری سلێمانی روویدا ، ئەوەش لەبەر ئەوە نییە کە بۆخۆم خەڵکی سلێمانیم ، بەڵکو زیاتر لەبەر ئەوەیە کە سلێمانی وەک پێتەختی رۆشنبیریی کوردستان ناوزەد کراوە . ئەوجا کە لە پێتەختی رۆشنبیریی وڵاتێکدا کارەساتی ئاوەها دڵتەزێن روو بدات ئەوا ئاستی مرۆڤپارێزیی دەسەڵاتی وڵاتەکە دەکەوێتە ژێر پرسیارەوە ..\nلەیەکەم ساتدا کە لە میدیاکاندا ، لەسەر شێوەی پۆشاک پۆشین ، سووکاێتی پێکردنی ئافرەتێکم بینی لەلایەن چەند مێشک پووتێکەوە ، دڵم تەزی و یەکاو یەک ئەوەم بە هزردا هات کە ئەگەر ئەمڕۆ لەسەر شێوەی پۆشاک هوها لە ئافرەت بکێشن ، سبەی وەک ئەفگانستان و داعشستان ، تێزابیشیان پێ هەڵدەپڕژێنن و لە بازارەکانیشدا هەڕاجیان دەکەن . بە هەڵەش نەچووم، هەر زوو دوای ئەوە هێرش و هەڕەشە کرایە سەر چالاکوان خاتوو ” گۆنا سەعید ” و هاندانی لاوی لەخشتەبراو و مێشک پووتکراو بۆ تێزاب پێهەڵپڕژاندنی – دیارە ئاگادارین لە سەرەتای نەوەتەکانی سەتەی پێشووودا تێزاب هەڵپڕژاندن لەسڵێمانی باو بوو .\nئەوەی ئەو رۆژە روویدا ، رووداوێکە نە ئاسییە و نە رێکەوتە . رووداوێکی پلان بۆ داڕێژراوە و لەسەردەمی داڕشتنەوەی دەسستووری باشووری کوردستاندایە ، ململانێی نێوان دوو بەرەی جیاواز. بەرەی عەلمانی و رۆشنبیران بەرامبەر بە بەرەی ئیسلامی کە دەیەوێت دەستوور لەسنووری سەوابیتەکانی ئیسلامدا بێت ، بەڵام کام سەوابیتی ئیسلامی ؟ ئیسلامییەکان بەو هووهایە دەیانەوێ بە میری بڵێن ، جەماوەر لەگەڵ سەوابیتەکانی ئیسلامدایە. ئەمەیان لە لایەک ، لەلایەکی دیکەشەوە ئەمە تاقیکردنەوەی دەسەڵاتیشە لە لایەن ئیسلامییەکانەوە بۆ ئەوەی بزانن دەسەڵات ” میری ” چ کاردانەوەیەکی دەبێت بەرامبەر کاراکردنی شانە داعشە نووستووەکانیان .\nلەگەڵ هەبوونی ، میری و پاڕلەمانیشدا ” کە ئێستا بووەتە مزگەوتلەمان ”، بەڵام بەهۆی ناتەبایی پارتەکانی کوردستان – باشوور ، بەتایبەتیش یەکێتی، پارتی و گۆڕان ، زەلکاوێک بۆ ئیسلامییەکان رەخساوەتەوە مەلەی تێدا بکەن ئەوەتا بۆ بەدەستهێنانی چەند کورسییەک و دەستکەوتی حیزبیی تەسک، هەرلایەنەیان پشی پشی و مامە حەمەیی بۆ رەوتە ئیسلامییەکان دەکات ، بەتایبەتیش ئەوانەی کە هەتا دوێنێ لافی چەپڕەوی و ماوییێتییان لێدەدا ، دەیانەوێ دەستوور ئیسلامی ببێت . کارەساتەکە ئالێرەدایە ، بەهۆی شەرەپەڕۆ و ململانێی حیزبی لەناو خودی حیزبەکانیشدا ، ئاگا لە ئاسایشی نەتەوەەیی نەماوە، لغاو شلبووە بۆ ئیسلامییەکان بە ئارەزووی خۆیان تەراتێن لە وڵاتەکەدا بکەن .\nسلێمانی : ئەگەر تۆ پێتەختی رۆشنبیریت چۆن ئەم سووکاێتیە بە دایکانی وڵات هەرس دەکەی ؟ ئەرێ بەڕاست ئەمەیە پێتەختی رۆشنبیری ؟ پێتەختێک رێگە بدات بە پیاو ، سمێڵی بتاشێ ، ریشێکی پان بهێڵێتەوە ، شەڕواڵێکی قارسکراو لەبەرکات ، چوار ژن بهێنێت و لەناو چواردیواری ماڵدا بەندیان بکات و لە هەموو دابونەریتێکی کوردەوەاری لابدات و بچێتە سەر دابوونەریتێک کە هەمووی لە نەریتی بیابانەوە سەرچاوی گرتووە ، بەڵام رێگە نەدات بە ئافرەت بە نەریتی سەردەمیانە و باوکو باپیرانی خۆی بپۆشێ ؟\nرۆڵی سەرەکی لەبەرهەمهێنانی ئەو شارستینەی ئەوڕۆ لە جیهاندا هەیە دەگەڕێتەوە بۆ ئافرەت . لەکاتیکدا ئافرت منداڵی بەخێو دەکرد و خواردەمەنی بۆ هەموو خێزانەکەی دەچنییەوە ، پیاو ئاگای لەقوونی خۆیشی نەبوو، نەیدەزانی کە ئەویش بەشێکە لە بەرهەمهێنانی منداڵ ، پاڵی لێدابووەوە و لەسەر رەنجی شانی ئافرت دەزەلایەوە . کاتێکیش زانی کە بەشداری وەبەرهەمهێنانەوەی نەویە، بە زۆرەملێ خۆی کردە خاوەنی منداڵ و ئافرەتی کردە کۆیلەی خۆی . لە راستیدا گرفتەکە لەودا نییەکە ئەم ئاین و ئەو ئاین چیان دەوێ و جۆن لە ئافرەت دەڕوانن . گرفتەکە لەوەدایەکە پیاو چی دەوێ .\nئاین دەستکردی مرۆڤە و خودا ” ئەگەر هەبێت ” هیچ ئاینێکی بۆ مرۆڤ نەنادووە . ئاخر چۆن خودا ئەگەر هەبێت دژی خۆی دەوەستێتەوە و هەر رۆژەو ئاینێک بۆ مرۆڤە دەستکردەکانی خۆی دەنێرێ؟ رۆژێک ئیبڕاهیم ، رۆژێکە مووسا، رۆژێك عیسا و رۆژێ محەممەد و پێویست نییە باسی ئەوانی دیکە بکەین . ئەرێ بەڕاستی ئەمە ئەگەر جەهالەت نەبێت کێ بڕوا بەو خورافاتانە دەکات کە خودا هەر رۆژەو ئاینێک پیادە بکات؟ بۆ ئافرەتێک درووست دەکات و دەیکاتە کۆیلە و ژێردەستەی پیاو . باشە ئەو ئافرەتە کە دایکی پیاوە ، بۆ دەبێ نیوە مرۆڤ و کەم ئاوەز بێت ؟ با لە مەلاکانمان بپرسین ، ئەرێ مەلا ئەگەر دایکانمان کەم ئاوەز و نیوەمەۆڤ و ” عەورەن ” دەبێ ئێمەی پیاو چ بین ؟\nئالێرەدا دەڵێم ئەگەر خودایەک هەبێت و ئەوڕۆ بێتە خوارێ و هەموو رابا و قەشە ومەلای دنیا کۆبکاتەوە و پێیان بڵێت ( من ئیبڕاهیم ناناسم ، مووساشم نەناردووە بۆ رزگارکردنی جوولەکە لە میسر ، عیساش کورێ من نییە ، محەممەدیش راست ناکات و قوڕئان وتەی من نییە ، هەموو راباو قەشەو مەلاکان ، دەمی لێدەکەنەوە، پپێیدەڵین ، خۆمان لەوە باشتر دەزانین بڕۆ لەکوێوە هاتووی بگەڕێوە بۆ ئەوێ .)\nهەموو پارتەکانی کوردستان – جگە لە ئیسلامییەکان ، بەرپرسن لەوەی ئەو رۆژە روویدا . — دەڵێم جگە لە ئیسلامییەکان چونکە ئەوە بەرنامەی ئیسلامە ئییدی لۆمەی ئەوان ناکرێت . دوای چارەکە سەتەیەک لە بەڕێوەبەراێتی خۆجێیی( نیمچە سەربەخۆیی ) نەیانتوانیوە کۆمەڵگەەیەکی سەردەمیانە بنیات بنێن . کۆمەڵگەیەک کە ماف و ئازادی تاکەکەسی تێدا پارێزراوبێت . ئێستاش هاتوهاوار و مانگرتنی جەند کەسێک جارەسەری دیاردەکە ناکات ، من دەڵێم دیاردە ، چوونکە ئەمە رووداو نییە و لە نوەتەکانەوە سەری هەڵداوە .\nلە راستیدا چارەسەر هێرشبردن و دژاێتی ئاین نییە . خۆپیشاندان و دەربڕینی ناڕەزاییش سوودێکی ئەوتۆیان نییە . چارەسەر پڕۆسەیەکی درێژخایەنە کە بریتییە لە کردنەوەی هۆشی کۆمەڵگە . ئەویش بەدوو هەنگاو دەکرێت . هەنگاوێکی کاتی؛ کە بریتیبێت لە سنووردارکردنی وتاربێژی مزگەوتەکان و رێگەنەدان بە هێرش بردنە سەر ماف و ئازادی تاکەکەس ، مزگەوتەکان لەژێر چاودێریدابن و لێپێچانەوە لە سنووربەزێنان بکرێت . هەنگاوی دووهەم وەک هەموو وڵاتە پێشکەوتووەکان ئاین لە بەرنامەی فێرگەکاندا لاببرێت . ئەمەش دەکاتە ئەوەی پاڕلەمان، پاڕلەمان بێت ، نەک مزگەوتلەمان و دەستوورێکی عەلمانی بسەپێنێت . مەلا و بڕوادار با لەناو ماڵی خۆیان و مزگەوتدا خودای خۆیان بپەرستن و لێگەڕین دەوڵەتمەدار میری بەڕێوەبەرن .


دامەزراوەی ئەتۆمیی نەتەنز لە ئێران\nڕاپۆرتێكی ڕێكخراوی نەتەوە یەكگرتووەكان دەربارەی ڕێككەوتنی ئەتۆمی لەگەڵ ئێران، كە بڕیارە لە 30ی ئەم مانگە پێشكەشی ئەنجومەنی ئاسایش بكرێت، دەڵێت، ئێران ڕێژەی پیتاندنی یۆرانیۆمی بەرزكردووەتەوە و گەیاندویەتیە 60%.\nهەر لە ڕاپۆرتەكەدا هاتووە، ئێران دەزگای نوێی بۆ پیتاندنی یۆرانیۆم دروستكردووە.\nئاماژەشدەدات، ئێران چەند ڕێوشوێنێكی “مایەی نیگەرانی” ئەنجامداوە و پابەندییەكانی بە ڕێككەوتنی ئەتۆمی كەمكردووەتەوە.\nدەربارەی بەرنامەی موشەكیی تارانیش ڕاپۆرتی ڕێكخراوە نێودەوڵەتییەكە ئاشكرایدەكات، ئێران موشەكی بالیستیی دەستپێكردووە كە لەگەڵ پابەندییەكانی نایەتەوە.\nئەوەشی خستوەتەڕوو كە هەندێك لە وڵاتان هەڵدانی مانگێكی دەستكرد لەلایەن ئێرانەوە بە هەماهەنگی لەگەڵ ڕوسیا “بە پێشێلكردنی پابەندییەكانی ناودەبەن”.\nلەهەمان كاتدا پێشوازی خۆی نیشانداوە لەبارەی ئەگەری “گەڕانەوەی واشنتن بۆ ڕێككەوتنی ئەتۆمی لەگەڵ ئێران” و بە هەنگاوێكی پێشوازیلێكراو ناویبردووە.\nئەردۆغان: بۆ هێرشكردنە سەر سوریا ڕووخسەت لە ئەمریكا وەرناگرین\nسەرۆك كۆماری توركیا ڕایدەگەیەنێت، بۆ دەستپێكردنی هێرش بۆ سەر باكووری سوریا ڕووخسەت لە ئەمریكا وەرناگرن. ڕەجەب تەیب ئەردۆغان،…\nژێرئاوكەوتنی بەلەمێكی گەشتیاری لە ئێران چوار قوربانی لێكەوتەوە\nلە ئاكامی ژێرئاوكەوتنی بەلەمێكی گەشتیاری لە شاری خرمشەهر-ی باشووری ئێران چوار كەس گیانیان لەدەستدا. بەلەمەكە كە 12 سەرنشینی…


کوژرانی کۆڵبەرێکی گەنجی کورد خەڵکی "ماکۆ"لەڕۆژهەڵاتی کوردستان - كۆمه‌ڵه‌ی مافی مرۆڤی کوردستان\nبەپێی هەواڵی گەیشتوو بەکۆمەڵەی مافی مرۆڤی کوردستان شەوی ڕابردوو ۲۹ی گەلاوێژی ۱۳۹۶ی هەتاوی، کۆڵبەرێکی گەنج لەلایەن هێزە ئەمنییەکانەوە لەسنووری ڕۆژهەڵاتی کوردستان کوژرا.\n” وەحید دەولەتخواە جنکانلوو “ی ۱۷ساڵ تەمەن خەڵکی گوندی “یارمق” سەربەشاری ماکۆ کەلەهێڵی سنووری سەرقاڵی کۆڵبەری بووە وبەپێی هەواڵەکە شەوی ڕابردوو لەلایەۆ هێزە ئەمنییەکانی کۆماری ئیسلامی ئێرانەوە کەوتە بەرتەقەی ڕاستەوخۆو ،ئەوڕۆ ۳۰ی گەلاوێژ گیانی لەدەست داوە.\nجێگەی باسە کەهێزە چەکدارەکانی حکوومەت،لەسەرداوا ولێدوانی ئەم دوایانەی خامنەیی ڕێبەری کۆماری ئیسلامی ئێران(آتش بەاختیار) هەڵسوکەوت دەکەن وبەشێوەی ئەنقەست کۆڵبەر وکاسبکارانی سنوور وناوشارەکان دەدەنە بەر دەسڕێژ ودەکوژن. وبەپێی ئامارە بەردەستەکان لەسەرەتای ساڵی۲۰۱۷وە تابەئێستە ۱۵ کوژراو و۲۷کەس بریندار دەرەنجامی کوشتوبڕی ئەم کەسانەوەیە لەلایەن دەوڵەتی ئێران وهێزە گرێدراوەکانیەوە.\n← خۆکوژی دوو شارۆمەندی خەڵکی “جوانڕۆ” لە ڕۆژهەڵاتی کوردستان\nچوار زیندانی کورد بەرانبەر بەو سزایەی کە دادگاکانی کۆماری ئیسلامی بۆی داناون ناڕەزایەتییان دەربڕیوە →


مێژوی ئەمڕۆ 1/11 - بنکەی روناکبیریی گەلاوێژ :: Gelawej\nمێژوی ئەمڕۆ 1/11\n- لە رۆژى 1/11/1530 ئەتین دى لابویسیە (Étienne de La Boétie)، فەیلەسوف و شاعیر و نوسەرى فەڕەنسى لە شارى سارلا لە دایکبووە، لە رۆژى 18/8/1562 لە ته‌مه‌نى (32) ساڵى له فەڕەنسا کۆچى دوایى کردووە.\n- لە رۆژى 1/11/1636 نیکۆڵاس بۆیلو (Nicolas Boileau)، شاعیر و رەخنەگر ئه‌ده‌بى و نوسەرى فەڕەنسى لە شارى پاریس لە دایکبووە، لە رۆژى 13/3/1711 لە ته‌مه‌نى (75) ساڵى له شارى پاریس کۆچى دوایى کردووە.\n- لە رۆژى 1/11/1646 جولیو رۆمانۆ (Giulio Romano)، نیگارکێشى ئیتاڵى لە تەمەنى (47) ساڵى لە شارى مانتۆفا کۆچى دوایى کردووە، لە ساڵى 1499 لە شارى رۆما لە دایکبووە.\n- لە رۆژى 1/11/1757 ئەنتۆنیۆ کانوڤا (Antonio Canova)، نیگارکێشى ئیتاڵى لە دایکبووە، لە رۆژى 13/10/1822 لە تەمەنى (64) ساڵى لەشارى بوندوقیە کۆچى دوایى کردووە.\n- لە رۆژى 1/11/1871 ستیفین کرین (Stephen Crane)، رۆماننوس و شاعیر و سیناریۆنوس و نوسەرى ئەمەریکى لە شارى نیۆیۆرک لە دایکبووە، لە رۆژى 5/6/1900 لە تەمەنى (29) ساڵى بە نەخۆشى سیل کۆچى دوایى کردووە.\n- لە رۆژى 1/11/1911 هێنرى ترویا (Henri Troyat)، نوسەر و سیناریۆنوسى فەڕەنسى به نه‌ژاد روسى لە شارى مۆسکۆ لە دایکبووە، لە رۆژى 2/3/2007 لە تەمەنى (95) ساڵى لە شارى پاریس کۆچى دوایى کردووە.\n- لە رۆژى 1/11/1921 وەدیع سافى، گۆرانیبێژ و ئاوازدانەرى لوبنانى لە دایکبووە، لە رۆژى 11/10/2013 له ته‌مه‌نى (92) ساڵى بە نەخۆشى دڵ کۆچى دوایى کردووە.\n- لە رۆژى 1/11/1923 داریوش ئەسەدزادە، ئەکتەر و شانۆکار و نوسەر و دەرهێنەرى رۆژهەڵاتى کوردستان، لە شارى کەرمانشانى رۆژهەڵاتى کوردستان لە دایک بووە، لە رۆژى 25/8/2009 لە تەمەنى (96) بەهۆى نەخۆشى شێرپەنجە کۆچى دوایى کردووه، لە تەمەنى (20) ساڵی وەکو ئەکتەر، نووسەر، دەرهێنەر دەستى بەکارى هونەرى کردووە، لە تەمەنى (40) ساڵى تا (50) ساڵى رۆڵى لە (50) فیلمدا بینووە، لە تەمەنى 48 ساڵیدا ئیران بەجێدەهێڵێت و ڕوودەکاتە ئەمەریکا، دواى (10) ساڵ ژیان لەوێ دەگەڕێتەوە ئێران، بەشدارى چەندین فیلم و شانۆ و ڤێستیڤاڵى نێودەوڵەتى کردووە، چەندین کتێبى چاپکراوى هەیە.\n- لە رۆژى 1/11/1935 ئیدوارد سەعید (Edward W. Said)، ڕەخنەگرى ئه‌ده‌بى و نوسەر و ئەکادیمیستى ئەمریکى به نه‌ژاد فەڵەستینى لە شارى قودس لە دایکبووە، لە رۆژى 25/9/2003 لە تەمەنى (67) ساڵى بەنەخۆشى لە شارى نیۆیۆرک کۆچى دوایى کردووە.\n- لە رۆژى 1/11/1937 عەبدولعەزیز مەسعود، ئەکتەرى کوێتى لە کوێت لە دایکبووە، لە رۆژى 9/8/1977 لە تەمەنى (39) ساڵى لە کوێت کۆچى دوایى کردووە، لە ساڵى 1964 تاکو ساڵى 1977 بەشدارى لەکارى هونەریدا کردووە.\n- لە رۆژى 1/11/1943 سلفارتۆر ئەدامۆ (Salvatore Adamo)، گۆرانیبێژى بەلجیکى ئیتاڵى لە شارى کۆمیزۆ لە دایکبووە، لە ساڵى 1963 بەشدارى لەکارى هونەریدا کردووە.\n- لە رۆژى 1/11/1958 راچیل تکۆتین (Rachel Ticotin)، ئەکتەرى ئەمەریکى لە شارى زە برۆنکس لە دایکبووە.\n- لە رۆژى 1/11/1959 موحسین محیەددین، ئەکتەرى میسرى لە شارى قاهیرە لە دایکبووە، لە ساڵى 1969 بەشدارى لەکارى هونەریدا کردووە.\n- لە رۆژى 1/11/1959 وەفا موسڵى، ژنە ئەکتەرى سورى لە شارى دیمەشق لە دایکبووە، لە ساڵى 1980 بەشدارى لەکارى هونەریدا کردووە.\n- لە رۆژى 1/11/1961 ئاسیا کەمال سەردار، ئەکتەرى بە تواناى بوارى تراژیدیا عێراقى لە شارى بەغداد لە دایکبووە، لە ساڵى 1975 بەشدارى لە کارى هونەریدا کردووە، لە چەندین فیلم و دراما و شانۆدا رۆڵى سەرەکى بینیووە، بەهۆى بەشداریکردنى لە خۆپیشاندانەکانی عێراق لە رۆژى 25/10/2019 لە گۆڕەپانی تەحریر لە ناوەڕاستى شارى بەغداد بەهۆی گازی فرمێسک رێژی هێزە ئەمنییەکانەوە بریندار بووە.\n- لە رۆژى 1/11/1971 ئامینە ملس، ژنە ئەکتەرى سورى لە شارى دیمەشق لە دایکبووە، لە ساڵى 1992 بەشدارى لەکارى هونەریدا کردووە.\n- لە رۆژى 1/11/1972 ئیزرا پاوند (Ezra Pound)، شاعیر و ره‌خنه‌گرى ئەده‌بى و نوسه‌ر و ئاوازدانه‌رى ئەمەریکى لە تەمەنى (87) ساڵى بەنەخۆشى لە شارى بوندوقیەى ئیتاڵیا کۆچى دوایى کردووە، لە رۆژى 30/10/1885 لە ویلایەتى ئەیداهۆ لە دایکبووە.\n- لە رۆژى 1/11/1972 غادە ئیبراهیم، ژنە ئەکتەرى میسرى لە شارى ئەسکەندەریە لە دایکبووە، لە ساڵى 1994 بەشدارى لەکارى هونەریدا کردووە.\n- لە رۆژى 1/11/1972 تۆنى کولیت (Toni Collette)، ژنە ئەکتەر و گۆرانیبێژى ئوستڕاڵى لە شارى بلاکتاون لە ویلایەتى نیوساوت وێڵز لە دایکبووە.\n- لە رۆژى 1/11/1973 سعود شویعى، ئەکتەرى کوێتى لە کوێت لە دایکبووە، لە ساڵى 1991 بەشدارى لەکارى هونەریدا کردووە.\n- لە رۆژى 1/11/1973 ئەیشواریا راى (Aishwarya Rai)، ژنە ئەکتەرى هیندى لە شارى مەنگەلۆرا لە دایکبووە، لە ساڵى 1994 بە شاجوانى جیهان هەڵبژێردراوە.\n- لە رۆژى 1/11/1985 فوئاد حەداد، شاعیر و نوسه‌رى میسرى له ته‌مه‌نى (57) ساڵى کۆچى دوایى کردووە، لە رۆژى 28/10/1928 لە شارى قاهیرە لە دایکبووە.\n- لە رۆژى 1/11/2006 ئەدریان شیلى (Adrienne Shelly)، ژنە ئەکتەرى ئەمەریکى لە تەمەنى (40) ساڵى لەشارى نیۆیۆرک کۆچى دوایى کردووە، لە رۆژى 24/6/1966 لە شارى کوینز لە دایکبووە.


ئەشرەف حەکیمی: ئەگەر مەدرید داوام بکاتەوە ئەگەرێمەوە\n12/3/2020 02:45 PM\nئەشرەف حەکیمی"ـی ئەستێرەی خوازراوی یانەی ڕیاڵ مەدرید لەیانەی "بروسیا دۆرتمۆند" دووپاتی ئەکاتەوە هەر کاتێک یانەی ڕیاڵ مەدرید داوای بکەن ئامادەیە بگەڕێتەوە.\nحەکیمی چاوپێکەوتنێک لەگەڵ ڕۆژنامەوانانی پڕۆگرامی "تێلیفوت"ـی فەڕەنسی ئەنجام ئەدات و لە وەڵامەکانیدا ئاماژە بەسەرەتاکانی ئەکات لەیانەی ریاڵ مەدرید و ئەڵێت: "پەیوەندیم بە ڕیاڵ مەدریدەوە کرد وەک ئەوە وابوو خەونم دیبێت و لەناکاو لەناو خەوەکەدا بەخەبەرهاتبم. بەناو بارەگای یانەکەدا ئەڕۆیشتم و چەندین یاریزانی گەورەم ئەبینی. هەر هەنگاوێکم ئەناوە ئەمزانی بەرزترم ئەکاتەوە بەڕاستی ئەوەی ڕوویدا خەون بوو لەژیانمدا”.\nهەروەها دەڵێت: "بڕیاری یاریکردنم لە دۆرتمۆند باشترین بڕیاربوو، چونکە لەو یانەیە زیاتر بەرەوپێشچووم و بەردەوامم لەبەرەوپێشچوون و خۆشحاڵم."\nلەوڵامی پرسیارێکیشدا ئاماژە بە ئەگەرەکانی گەڕانەوە بەرەو مەدرید دەکات و ئەڵێت: "ئەگەر ڕیاڵ مەدرید لەکۆتایی وەرزدا داوام بکاتەوە من ئامادەم بگەڕێمەوە. من لەو یانەیە خۆشترین و باشترین کاتەکانم بەڕێکرد. ئەگەر ئەوەش ڕوونەدات ناچارم چیرۆکی ژیانم لەیانەیەکی تر بنووسمەوە."\nلەکۆتاییشدا باس لەتواناکانی "ئێرلینگ هالاند"ـی نەرویجی ئەکات و ڕایدەگەیەنێت: "سەرسام نەبووم بە هالاند، لەڕاستیدا توشی شۆکی نەکردم، چونکە هەمیشە هێرشبەری گۆڵکار بەدوای تۆمارکردنی گۆڵەوەیە، ئەوەش بۆ یاریزانێک بەو بەهرە زۆرەوە کارێکی ئەستەم نییە."\nئەشرەف حەکیمی یاریزانی هەمیشەیی یانەی ڕیاڵ مەدریدە و ماوەی دوو وەرزە بەشێوازی خواستن بۆ یانەی دۆرتمۆند یاریی ئەکات. یانەی مەدرید لەدوای کۆتایی هاتنی وادەی خواستنەکەی (کۆتایی ئەم وەرزە) ئەتوانن دووبارە بانگهێشتی بکەنەوە.


پارەی گەنمی جووتیاران Archives - تۆڕی میدیایی خەڵک\nتۆڕی میدیایی خەڵک / پارەی گەنمی جووتیاران\nخەڵک- ئاژانسەکانی ئێران رایانگەیاند "فڕۆکەیەکی سەربازی ئێرانی تێکشکاوە و کەوتووەتە ناو دەریا لە باشوری وڵاتەکە". ئاژانسە هەواڵگرییەکانی ئێران رووداوێکی تێکشکان و کەوتنەخوارەوەی فڕۆکەیەکی سەربازیی ئێرانییان راگەیاند بۆ نێو ئاوی دەوروبەری دوورگەی قەشم لە باشوری وڵاتەکەدا. ئاشکراشیانکرد کە "فڕۆکە سەربازییەکە پێنج سەرنشینی تێدا بووە و هەر پێنجیان سەلەمەتن و رزگاریان بوووە لە رووداوی تێکشکانەکە".\nخەڵك – ئەمینداری گشتی یەكگرتووی ئیسلامی كوردستان ڕایدەگەیەنێت ، مەبەستی سەردانەكەیان بۆ بەغدا گەیاندنی ڕایەكی دیكە بوو بەدەر لەپارتی و یەكێتی، دەشڵێت،"ئەو لەشكركێشییانەی توركیا لە هەرێم دەیكات بە ئاگاداری و ڕەزامەندیی عێراق و هەرێمی كوردستانە". سەلاحەدین بەهادین، ئەمینداری گشتیی یەكگرتووی ئیسلامیی كوردستان لە كۆنگرەیەكی ڕۆژنامەوانیدا ، كە پەیامنێری (خەڵك) ئامادەبووە ڕایگەیاند ، لە كۆبوونەوەیان لەگەڵ سەرۆكی دادگای فیدراڵی عێراق، داوایانكردووە هەڵەكانی حوكمڕانی نەبێتە هۆی سزادانی خەڵكی كوردستان. وتیشی،"نابێت لەپێناو پرۆژەیەكی تاقینەكراوە ناو ماڵی كورد پەرتەوازە بكرێت ئیتر ئەو پرۆژەیە هی هەر كەس و لایەنێك بێت، بۆیە مەبەستی سەردانەكەیان بۆ بەغدا گەیاندنی ڕایەكی دیكە بووە بەدەر لەڕای پارتی و یەكێتی". ڕاشیگەیاند، پۆستی سەرۆككۆمار پشكی هەموو كوردە و دەبێت ڕای هەمووانی لەسەر بێت، ناكۆكیەكانی نێوان پارتی و یەكێتی لەسەر پۆستی سەرۆك كۆمار برینی نێو ماڵی كوردی كولاندەوە. باسی لەوەشكرد، پرۆسەی بەرهەمهێنانی بەدیل لەهەرێمی كوردستان هێشتا ئاسان نیە، یەكگرتوو خۆی بەدیل نازانێت و واقیعەكە وای پێ ناڵێت، بە داخەوە میللەتەكەش قاچ ئەخاتە ئاسمان و ئەخەوێت نایەت دەنگ بدات، ئەچێتە ماڵەوە خۆی بە مونازیل دەزانێت گلەیی لە من و تۆ دەكات. ئاشكراشیكرد، توركیا بە رێككەوتن لەگەڵ بەغدا و هەرێم لەشكركێشی و ئەو هێرشانە دەكات،كە ئەوانە شتی خراپن و پێشێلی سیادەی وڵاتانە.\nتاگ: پارەی گەنمی جووتیاران\nعیراق نرخی كڕینی گەنم بەرزدەكاتەوە\nخەڵك- ئەنجومەنی وەزاری ئابوری، بڕیاردەدات نرخی كڕینی بەروبومی…\nدۆسێی شایستەی جوتیاران بە تەواوەتی دادەخرێت\nخەڵك- وەزارەتی بازرگانی عیراق، داخستنی تەواوەتی شایستەی…\nخەڵك- بەڕێوەبەری گشتی بازرگانی ڕایدەگەیەنێت، چەكی بەشی…\nچەکی بانکی بەشی شەشەمی پارەی جووتیاران دابەش دەکرێت\nخەڵک بەڕێوەبەری گشتی بازرگانی لە وەزارەتی بازرگانی و پیشەسازی…\nپارەكەی بەغدا گەیشت و دەست بەدابەشكردنی دەكرێت\nخەڵك-ئارام سەردار بەڕێوەبەری گشتی بازرگانی هەرێم ڕایدەگەیەنێت،…\nسەرۆكی لیژنەی كشتوكاڵی پەڕلەمانی كوردستان لەبارەی هۆكاری…


لافاو لێدراوەکان لەبیر مەکەن/ مامەڵەی سەدە خەیانەتی گەورە بە جیهانی ئیسلامە - Mehr News Agency\nAP ١٣٩٨ جۆزەردان ١٥ ٠٩:٤٢\nNews Code 26785\nبە ڕاپۆرتی ئاژانسی هەواڵی مێهر, ئایەتوڵڵا خامنەیی ڕێبەری باڵای شۆڕشی ئیسلامی ئێران پاش خوێندنی نوێژی جەژن لە موسەلای ئیمام لە خوتبەکانی نوێژی جەژنی ڕەمەزان چەندین خاڵیان خستەڕوو.\nڕێبەری لە خوتبەکانی نوێژی جەژندا وتیان: رێپێوانی ڕۆژی قودس کارێکی گەورە بوو. ئەم جووڵە گەورە موحاسەباتی دوژمنی تێکدا.\nئایەتوڵڵا خامنەیی لە بەشێکی دیکەی وتەکانیاندا ئاماژەیان دایە دۆخی لافاولێدراوەکانی وڵات و وتیان: پرسی لافاولێدراوەکان لەبیر مەکەن. دەبێ بە جیدی ئەم پرسانە پێوشوێن بگیردرێت؛ بە تایبەتی لە خووزستان کە هەوا زۆر گەرم و تاقەت پڕووکێنە.\nوتیشیان: پرسی فەلەستین یەکیکە لە پرسە سەرەکییەکانی جیهانی ئیسلام؛ خەیانەتی هەندێ وڵاتی ئیسلامی بووەتە هۆی ئەوەی کە بە ئاشکرایی دژایەتی فەلەستین بکرێت.\nڕێبەری جەختیان کرد: کۆبوونەوەی ئەم دواییەی بەحرەین بە لاوازی حاکمانی بەحرەینی بۆ بەرەوپێشچوونی ئامانجەکانی ئەمریکایە؛ ئامانجی ئەم کۆبوونەوە ئەمەیە کە پیلانی گڵاوی ئەمریکا کە ناوی مامەڵەی سەدەیە بێتەدی.\nسەبارەت بە مامەڵەی سەدەیش وتی: ئەم مامەڵە هەرگیز دروست نابێت؛ ئەمە خەیانەتێکی گەورە بە جیهانی ئیسلامە. سپاسی ئەو وڵاتە موسڵمانانە دەکەین کە دژی مامەڵەی سەدە وەستان، هیوادارین حاکمانی بەحرەین و حاکمانی سعوودیش بزانن لە چ زەلکاوێک چەقیون.


2021-02-07 [03:17 AM]\nڕاگەیاندنى وەزارەتی خوێندنی باڵا له راگه‌یه‌نراوێكدا كه وێنه‌یه‌كی بۆ ئاژانسی هه‌واڵی زاگرۆس هاتووه، رایگه‌یاند، بەمەبەستى گفتوگۆکردن لەبارەى بابەتە هاوبەشەکانى نێوان هەردو وەزارەت و ئامادەکارییەکان بۆ دیدارى فراوانى زانستى نێوان وەزارەتى خوێندنى باڵا و وەزارەتى پەروەردە، کۆبوونەوەیەک بەڕێوەچوو.\nنیوەڕۆى ئەمڕۆ یەکشەمە ٧/٢/٢٠٢١ بەسەرپەرشتى د. ئارام محمد قادر وەزیرى خوێندنى باڵا و توێژینەوەى زانستى و ئالان حەمە سەعید وەزیرى پەروەردە، کۆبونەوەى دەورى نێوان هەردو وەزارەت بە بەشدارى بریکارى وەزارەتى خوێندنى باڵا و ڕاوێژکار و بەڕێوەبەرانى گشتى هەردولا بەڕێوەچو.\nلەسەرەتاى کۆبونەوەکەدا وەزیرى خوێندنى باڵا و توێژینەوەى زانستى گرنگى ئەنجامدانى کۆبونەوە دەورییەکانى (خولى) نێوان هەردو وەزارەتى بە بایەخ وەسفکرد بۆ تاوتوێکردنى پرس و بابەتە هاوبەشەکانى نێوان هەردو وەزارەت. بۆ ئەمەش وتى: تێگەیشتنى تەواومان بۆ هەردو سێکتەرى پەروەردەو خوێندنى باڵا لە کوردستان هەیە، بۆیە بونى هەماهەنگى و هاوکارى بەردەوام و ئاڵوگۆڕى بیروڕاکان هاوکارمان دەبێت بۆ پێشخستنى زیاترى کەرتەکان.\nلەبەرامبەردا ئالان حەمە سەعید وەزیرى پەروەردە لەوتەیەکدا کۆبونەوە بەردەوامەکانى نێوان هەردولاى بەشێوەیەکى دەورى بەگرنگ زانى، بۆ ئەوەى پرس و بابەتە پێویستەکانى نێوان هەردو وەزارەت لە کۆبونەوەکاندا تاوتوێبکرێت. وتیشى: هەردو وەزارەت کارى زۆرمان بەیەکەوە هەیە، بۆیە دیدارى هاوبەشى هەردولا بە بەردەوامى گرنگە.\nلەبەشێکى دیکەى کۆبونەوەکەدا ئەجێنداو بەرنامەى دیدارى فراوان و هاوبەشى نێوان هەردو وەزارەت تاوتوێکرا کە وا بڕیارە لەداهاتویەکى نزیکدا بۆ تاوتوێکردن و بڕیاردران لەبارەى بابەتە پەیوەندیدارەکانى هەردو وەزارەت ئەنجامبدرێت.


ئەمریکاو ئەوروپا بەرەو جەنگێکی بازرگانی &#160\n5 / 6 /2018\nئەمریکاو ئەوروپا بەرەو جەنگێکی بازرگانی فراوان\nکارل مارکس بە هەڵەدا نەچووە کاتێک دەڵێت: تا ئەوکاتەی هەموو شتێک بە باشی دەڕوات بەڕێوە، ڕکابەری، ڕۆڵی پەیوەندیەکی برایانە دەگێڕێت لە نێو چینی سەرمایەداردا: ئەم چینە، بەکۆمەڵ، دەستکەوتە هاوبەشەکەیان بەشێوەیەکی گونجاو لەگەڵ ئەو سەرمایەیەدا دابەش دەکەن کە خستوویانەتەگەڕ. بەڵام باسکردن لە دابەشکردنی قازانج کۆتایی نایەت، باسی دابەشکردنی زیانەکان دێنە پێشەوەو ئیتر هەریەکەیش لە لای خۆیەوە، تا بتوانێت، هەوڵی کەمکردنەوەی بەشی خۆی لەو زیانە دەدات و دەیخاتە سەر دراوسێکەی. سەبارەت بە چینی سەرمایەدار، زیان حەتمیە. بەڵام ئەو بەشەی هەر تاکێکی سەرمایەداریی بەری دەکەوێت و دەشبێت بەری بکەوێت، ئەوە لەسەر هێزو فڕوفێڵ وەستاوە، وە ئیتر ڕکابەری دەبێتە شەڕی نێوان چەند برایەکی دوژمن بە یەک (کارل مارکس، کتێبی سەرمایە).\nئا ئەمەیە حاڵی سیستمە نەخۆشەکە، ئەو سیستمەی ناوبەناو، وە هەر بە شێوەیەکی دەوری، تووشی ئەم ناهاوسەنگیە دەبێتەوە لەسەر ئاستی جیهانی. ئەوەتا نەک هەر ئێران، بەڵکو تەنانەت هەموو هاوپەیمانەکانی ئەمریکا خۆی، ڕووبەڕووی هێرشی گومرگیی ئەمریکا بوونەتەوە. یەکێتی ئەوروپایش، یەکەمین هێرشی پێچەوانە دەکاتە سەر ووڵاتە یەکگرتوەکانی ئەمریکا، ئەمە سەرباری ئارەزووی هەڵوەشاندنەوەی بازرگانی ئازادو دووقۆڵی نێوان کەنەداو ئەمریکا وە مەکسیک و ئەمریکا. هەردوو کەنەداو مەکسیک، بە توندی ڕۆحی تۆڵەی گومرگی، هانیان دەدات دژی ئەمریکا. وە هەر لەو هێرشە بازرگانیە هەمەجۆرانەی ترەمپدا، وەزیری بازرگانی ئەمریکا گەیشتە چین بۆ بەردەوام بوون لە گفتوگۆ لەسەر ئەو ساردیەی کەوتۆتە نێوانیان. ترەمپیش هەڕەشەی ئەوە دەکات کە گومرگ خستنە سەر شتومەکی چین؛ تا ئاستی ٥٠ ملیار دۆلار بەرز دەکاتەوە.\nلەم جەنگە بازرگانیەدا، یەکێتی ئەوروپا دەڵێت: ئەمریکا خەریکی یاریەکی مەترسیدارە؛ لە کاتێکا کە بەشێوەیەکی نایاسایی، گومرگ دەخاتە سەر ئاسن و پۆڵا و ئەمنیۆمی ئەوروپی. وە بە ترەمپ دەڵێن: دەبێت ووریا بێت لەوەی ئەم کارە، دەرئەنجامێکی خراپی دەبێت بۆ سستتر کردنی ئابووری ووڵاتانی یەکێتی ئەوروپاو بەکاربەرانی ووڵاتە یەکگرتووەکانی ئەمریکا. وە هەر ئێستایش، یەکێتی ئەوروپا، لیستەیەکی ١٠ لاپەڕەیی ئامادە کردووە بۆ گومرگ خستنە سەر کاڵای ئەمریکی، ئیتر هەر لە مۆتۆرسایکڵەوە تا ویسکی، وە بە ئاشکرا دەڵێن: ئێمە ناتوانین هەروا ئەم بریارە گومرگیە وەربگرین و لە ئاستیشیدا بێدەنگ بین.\nترمپیش لە لایەنی خۆیەوە دەڵێت: ئابووری ئەمریکا بەهێزە بۆ ئەم مامەڵە کردنەی تۆڵەسێنەرانی گومرگ و ترسی دوورکەوتنەوەی هاوپەیمانە دبلۆماسیەکانمان. ئەوان هاوپەیمانمانن، بەڵام بەکارمان دێنن. وە لە وەڵامی سەرۆکی فەرەنسایشدا، ترەمپ دەڵێت: ئەمریکا ناچارە بە پارسەنگ گرتنەوەی بازرگانی لەگەڵ بازرگانی یەکێتی ئەوروپادا.\nئا بەوجۆرە دەبینین، ئەم جەنگە بازرگانیە، دەرئەنجامی تێکچوونێکی بێ ئەندازەی پارسەنگی ئابووریی ئەمریکایە تا ئەو ئاستەی ئەمریکا، بکەوێتە جەنگێکی ئاشکرای بازرگانیەوە؛ نەک هەر لەگەڵ چین، ئێران، کۆریا، بەڵکو تەنانەت لەگەڵ هاوپەیمانەکانیشیدا.\nلە ساڵی ١٩١٧ دا، مەکسیک و کەنەداو یەکێتی ئەوروپا پێکەوە، بەهای ٢٣ ملیارد دۆلاریان لە ئاسن و پۆڵاو ئەلەمنیۆم هەناردەی ئەمریکا کردووە، بەشی ئەوروپا لەو مەبلەغە، ٥ ملیارو ٢٠٠ ملیۆنە لە هەناردەی ئاسن و پۆڵا؛ وە ٢ ملیارو ١٠٠ ملیۆنە لە هەناردەی ئەلەمنیۆم، ئەمە لەکاتێکا بەشی ئەمریکا لە هەناردەی ئاسن و پۆڵا بۆ ئەوروپا، تەنها ١ ملیارو ٢٠٠ ملیۆنەو ئەلەمنیۆمیش ١ ملیارو ١٠٠ ملیۆنە (سەرچاوە: بی. بی. سی نیوز)*. واتە پارسەنگی بازرگانی ئەمریکا ئێجگار کورتی هێناوە بە بەراوورد لەگەڵ پارسەنگی بازرگانی ئەوروپادا، پارسەنگی نێوان هەناردەو هاوردە. ئەمەیش تا دێت باری ئابووری ئەمریکاو بەویشەوە بارودۆخی جیهان تێکڕا، بەرەو خراپتر بوون دەبات، ئیتر ئەمە هەر لە زیادبوونی بێکاری و گرانیەوە تا بە جەنگی ڕکابەریی نێوان سەرمایەداران دەگات لە پێناوی بڵاوکردنەوەی نفوزو دەستگرتن بەسەر شوێنە گرنگەکانی بازاڕی جیهانیدا. بەڵام پێدەچێت، نە جەنگی بازرگانی و نە جەنگی عەسکەریی نێوان سەرمایەداران، هیچ لە بارودۆخی ئابوورییان ناگۆڕێت و چارەسەری نەخۆشیە زکماکەکەیان ناکات: قەیرانی ئابووری! ئەو قەیرانەی تەنها یەک سیستم هەیە بتوانێت کۆتایی پێ بهێنێت لە بەرژەوەندی هەموو ئەندامانی کۆمەڵگا: سیستمی کۆمۆنی لە بەرهەمهێنان و دابەش کردندا، سیستمی ژیانێکی هەرەوەزکاری!


دیمانه له‌گه‌ڵ چیرۆک نووس کاروان عومه‌ر کاکه‌سوور… – Denegkan\nدیمانه له‌گه‌ڵ چیرۆک نووس کاروان عومه‌ر کاکه‌سوور…\nbyadmin\tMay 14, 2008\tئەدەب\nكاروان عومەر كاكەسوور: هەتا ئێستاش لای ئێمە تیراژی كتێب و ژمارەی دەركەوتنی نووسەر لەسەر شاشەی تیڤییەكان پێوەرن بۆ چاكی و خراپی!..\nسازدانی/ دانا فایەق….\n*هەر تۆ نا، بەڵكو زۆر لە نووسەرانی تریش تەنیاییەكیان بۆ خۆیان دروست كردووە و كەمتر تێكەڵ دەبن، یاخود هونەری ئیشكردن بۆ خۆیان نازانن، بەڵام ئایا ئیشی رەخنە كەشفكردنی ئەو دەنگە تەنیاو پەراوێزخراوانە نییە؟ باسی (سالینجەر)ت كرد، رەنگە لە دونیادا نووسەرێكی تر نەدۆزینەوە هێندەی ئەو لە پەراوێز و تەنیاییدا ژیا بێت، بەڵام ئەوە زیرەكیی رەخنەگرە توانیویەتی ئەو نووسەرە پەراوێز و تەنیایە بدۆزێتەوە و كەشفی بكات، كە ئەو یەكێكە لە نووسەرە داهێنەرەكانی جیهان. هەست ناكەی رەخنەی كوردی لەوە بێتواناترە، كە هێزی كەشفكردنی دەنگە تازە و جیاوازەكانی هەبێت؟\n-بەڵێ، رۆشنبیریی ئێمە هیچ كاتێك بێ (سالینجەر) نەبووە، بەڵام دۆزینەوەی ئەو (سالینجەرانە) لە ئێستا و لە ئایندەدا بەندە بەو هێزەی، كە رەخنە لە رێگای هەوڵەكانی خۆیەوە پەیدای دەكات. دیدگا بەتەنیا بەس نییە، بەڵكو زۆر گرینگە رەخنەگر شارەزایی لە تەكنیك و فێڵەكانی نووسینی چیرۆك و رۆمان و شیعردا هەبێت، چونكە خۆت وەكو چیرۆكنووسێك دەزانی، ماناكانی هەر تێكستێكی ئەدەبی لەناو ئەو تەكنیك و یارییانەدا حەشار دراون. بۆ نموونە تۆ لە چیرۆكێكتدا تەكنیكی فلاش باك بەكاردەهێنیت، ئەو بەكارهێنانە ئامانج نییە، بەڵكو (هۆ)یە. رەنگە مەبەستت نیشاندانی كاریگەریی زەمەن بێت لەسەر خودی كارەكتەر و شوێندا. رەخنەگرێك كاتێك ئەمانە نازانێت، ئەوا نەك هەر ناتوانێت هیچ نهێنییەك لە چیرۆكەكەتدا بدۆزێتەوە، نەك ناتوانێت لەبارەی كارەكتەر و زەمەن و شوێن و زۆر شتی دیكەوە قسەی لەبارەوە بكات، بەڵكو تۆمەتباریشت دەكات و دەتخاتە پەراوێزەوە. دیدگای ئیستاتیكی لە خوێندنەوەی تێكستی ئەدەبی و هونەرییدا گرینگە. ئەوەی دەتوانێت نهێنی لەناو هەر تێكستێكدا بدۆزێتەوە، تەنها دیدگای فیكری نییە، بەڵكو دیدگای ئیستاتیكییشە، كە ئەمڕِۆ لەناو گوتاری رەخنەی ئێمەدا دیار نییە، یاخود لاوازە. (ماركس) لە هەندێك لە بەرهەمە فەلسەفییەكانیدا باسی نووسەری وای كردووە، كە رەنگە ئەو نووسەرە لە شارەكەی خۆشی نەناسرابێت، بەڵام ئەو هەموو ئاگادارییە لە ئەدەب لای ئەو فەیلەسووفە، دیدگایەكی ئیستاتیكیی وای پێ نەبەخشیوە، كە لەپاڵ فەلسەفە و رەخنەی فیكر و ئایدیۆلۆژیادا خەریكی كاری رەخنەی ئەدەبییش بێت، بەڵام (لۆكاچ)، بە چاوپۆشین لە هەموو ئەو رەخنانەی ئەمڕِۆ ئێمە لەسەریمان هەیە، توانیویەتی ئەو دیدگایە بەدەست بهێنێت. لە حەفتاكاندا هەر یەك لە (فوئاد مەجید میسری) و (فوئاد قەرەداغی) لە رووی فیكرەوە زۆر لە (حسێن عارف) بەتواناتر بوون، بەڵام دیدگای ئیستاتیكیی (حسێن عارف) لە هی ئەوان گەورەتر بوو. وەكو چۆن (لۆكاچ) لەسەر حسابی نووسەرانی دیكەوە، بایەخی بە نووسەرانی سەر بە ریالیزمی سۆسیالیستی دەدا، یان (تۆماس مان)ی دەخستە پێش (جەیمس جۆیس)ەوە، گوایە یەكەمیان مەنەلۆژی لە روانگەیەكی دینامیكانەی پێشكەوتووەوە بەكار هێناوە و لای دووەمیان ئەو مەنەلۆژە لە تێڕِوانینێكی حدسییانەی وەستاوەوەیە، بەهەمان شێوە هەردوو (فوئاد) لەسەر حیسابی هەندێك نووسەری داهێنەر بایەخیان بە نووسەرانی دیكە دەدا. دیارە نەك مەبەستم نییە لە گرینگیی ئەو دوو ناوە كەم بكەمەوە، بەڵكو من پێم وایە ئەوان لەو سەردەمەدا، (وتم لەو سەردەمەدا)، لەپاڵ (رەوف حەسەن، ڕِەوف عوسمان، دڵشاد مەریوانی، كەمال میراودەلی، حەمەسەعید حەسەن، ئازاد عەبدولواحید، زایەر رۆژبەیانی) و یەك دوو ناوی دیكەدا هەوڵی جدییان لە بواری رەخنەدا هەیە، بەڵام لەناو ئەو هەوڵانەدا هەیە دواتر وەستاوە، هەیە بەهەمان كەرەسە بەردەوام بووە و هەیە زمانی زیاتر بەرەو توندوتیژیی سیمبۆلیی چووە و هەیە رووی لە بواری دیكەی نووسین كردووە. زیاتر مەبەستمە بڵێم ئەو شێوە ئیشكردنەی (حسێن عارف) لە ئیشكردنی هەردوو (فوئاد) زیاتر داهێنانی لەناو رۆشنبیریی ئێمەدا دۆزیوەتەوە. یەكێك لە ئەركەكانی رەخنە ئەوەیە، لەو نهێنییانە دەگەڕِێت، كە نەدۆزراونەتەوە، لەو ناوانە دەگەڕِێت، كە نەناسراون، بەڵام لای ئێمە رەخنە لە زانراوەكان و لە ناوە دیارەكان دەگەڕِێت. ئەو هەموو لەیەكچوونەش بەرهەمی ئەم شێوە ئیشكردنەیە. ئەو پرسیارەی تۆ دیوی دووەمی پرسیارەكەی دیكەتە، كە لەبارەی كاریگەریی ئەدەب لەسەر واقیعدا ئاڕِاستەت كردم. ئەركی رەخنە كردنەوەی شفرەكانی تێكستە، بەڵام هەرگیز مانای بەتاڵكردنەوەی تێكست و سادەكردنەوەی نییە تا ئەو ئاستەی لەگەڵ تێكستێكی دیكەدا جیاوازیی نامێنێت. هیوادارم دەنگی من تێكەڵی ئەو دەنگانە نەبێت، كە بەشێوەیەكی نیهلیستییانه سەیری رۆشنبیریی خۆمان دەكەن و سووك و ئاسان دەڵێن هیچ رۆشناییەك بەرچاو ناكەوێت. من دەبینم زمانی شیعر بەسەر رەخنەدا زاڵە. ئەو زمانە هەموو شتێك وەسف دەكات. ئەو وەسفەش پێوەندیی بەو هەست و خرۆشەوە هەیە، كە لەو كاتەدا رەخنەگری وەسفیی ئێمە لەناویدا دەژی. ناڵێم رەخنەگری خاوەندیدگا بەهیچ شێوەیەك وەسفی شت ناكات و باوەڕِم بە شیعرییەتی رەخنەش هەیە، بەڵام كاتێك وەسف جێگای میتۆدی خوێندنەوە و راڤەكردن دەگرێتەوە، ئەوە وەسف وەكو ئەوەی لێدێت، كە منداڵانی هەولێر ئەو سەردەمەی شار چۆڵەوانی بووە، لە دووری دوور دوورەوە سەیری منارەی چۆڵییان كردووە. لێیان بووە بە شەڕِ، كە ئەگەر رۆژگارێك بیگەنێ، كامیان لە باوەشی دەكات بۆ ماڵەوەی دەهێنێتەوە. رەخنە فانتازیای تێكست لەسەر ئاستەكانی فیكر و ئیستاتیكادا دەخوێنیتەوە و هەوڵی دۆزینەوەی ماناكان دەدا، نەوەك فانتازیاكانی خۆی لەسەر بنیات بنێت. من لە شوێنێكی دیكەشدا باسم لەوە كردووە، كە زمانی شیعر بۆ رەخنە دەست نادات، چونكە ئەو زمانە سیفەتێكی مەزاجییانەی هەیە و هەر جارێك بەشێوەیەكی جیاوازتر لەوەی پێشووی دەردەكەوێت. سەرچاوەی ئەو رەخنەیە مەعریفە نییە، بەڵكو ئیلهامە. رەخنەگری وەسفی هەیە لەكاتێكدا ئیلهامی بۆ هاتووە و گوتوویەتی: (زۆر كەس لە نەزانییەوە بێت، یان لە هەرچییەكی دیكەوە بێت وادەزانن زمان نووسەر دروست دەكات)، كەچی جارێكی دیكە بەشێوەیەكی دیكە ئیلهامەكەی پێ گەیشتووە و گوتوویەتی: (لێرەدا نووسەر زۆر وەستایانە زمانێكی نایابی دروست كردووە و بەو زمانەش بەچاكی وەسفی دەرەوە و ناوەوەی شتەكانی كردووە. ئەوەی توانای دروستكردنی زمانی نەبێت، هەر نەنووسێت باشترە). ئیلهام بۆ نووسینی تێكستی ئەدەبی چاكە و فرەدەنگی مسۆگەر دەكات، بەڵام لە رەخنەدا كۆمیدیایە، كاریكاتێرە. راستییەكەی هەتا ئێستاش لای ئێمە جیاوازی لەنێوان رەخنە و ئەدەبدا بەشێوەیەكی روون و ئاشكرا نییە. بەردەوام تێكەڵی یەكدی كراون. ئەگەر لە بیرت بێت من ئەوسا باسی مەترسیی ئەوەم بۆ كردی، كاتێك نووسەری ئەدەبی لەناو تێكستی ئەدەبییدا دەیەوێت رۆڵی رەخنەگر ببینێت، بەڵام رووێكی دیكەی ئەمە لێرەدا دەردەكەوێت، كاتێك رەخنەگر دەیەوێت رۆڵی نووسەری ئەدەبی ببینێت. زمانی وەسف ناتوانێت هیچ نهێنییەك لەناو تێكستە جدییەكاندا بدۆزێتەوە، بەڵكو زۆر جار بەهەموو سادەیی خۆیەوە رۆڵێكی دیماگۆژییانە دەبینێت و لە رێگای ئیحایەكانییەوە خوێنەری سادە لە خوێندنەوە دوور دەخاتەوە، بەوەی خۆی هەموو شتێكیان بۆ وەسف دەكات. رەخنەی وەسفی زۆر كەم لە تێكستە گەورەكان نزیك دەكەوێتەوە، چونكە لەوێ خێرا لاوازییەكانی دەردەكەوێت، بەڵكو زیاتر لە دوورەوە قسەیان لەسەر دەكات. لەپاڵ ئەوەی بە تێكستە سادەكاندا هەڵدەڵێت، بە چەند دێرێكیش هێرش دەكاتە سەر ئەو تێكستانەی بەو كەرەسە سادانەی ئەو ناكرێنەوە. لێرەوەیە داهێنانی (سالینجەرەكان)ی ناو ئەدەب و رۆشنبیریی ئێمە ناخوێندرێنەوەو هەر لە پەراوێزدا دەمێننەوە.\n*كاتێك سەرنج لە چیرۆك و رۆمانی خۆمان دەدەین، دەبینین زمانی وەسف باڵادەستییەكی تەواوی هەیە. لە بەرامبەر ئەوەدا گێڕِانەوە ئەو بایەخەی پێ نەدراوە. ئایا ئەمە مانای ئەوە نییە وەسف وایكردووە كەمترین ماوە بمێنێتەوە بۆ بیركردنەوە و لێكدانەوەكانی خوێنەر و زۆر جار ماوەی نەهێشتووەتەوە بۆ رەخنەگرتن تا نهێنییەكانی ناو دەق ئاشكرا بكات؟ فەرامۆشكردنی گێڕِانەوە وەكو یەكێك لە بنەما سەرەكییەكانی چیرۆك و رۆمان بۆچی دەگەڕِێتەوە؟\n-چیرۆكنووس، دیارە هەر جارێ دەڵێم چیرۆكنووس، هاوكات مەبەستم رۆماننووسیشە، لە رێگای گێڕِانەوەوە كار لە گۆڕِانی ئەو ماددە خاوە دەكات، كە هێشتا بەتەواوی لەناو خەیاڵدا پێنەگەیشتووە. هەر لەبەر ئەوەشە زۆر جار گێڕِانەوە رێك بە مانای زمان دێت. ئێمە لە پرسیارێكی پێشووتردا باسمان لەوە كرد زمان هاوكات لەگەڵ پرۆسێسی بیركردنەوەدا دەخوڵقێت و ئەركی خۆی لە پێكهێنانی وێنەكان و گەیاندنیاندا دەبینێت. ئەوە پرۆسێسی گێرانەوەیە رووداو لەسەر ئاستی واقیعدا دەگەیەنێتە ئاستی زمان، نەوەك وەسف. وەسف كۆنتاكت لەگەڵ رووی دەرەوەی شتەكاندا دەكات. پرۆسێسی گێڕِانەوە، شیعرییەت (Poetical) بە تێكستی ئەدەبی دەبەخشێت. بە مانایەكی دیكە وەسف بەشێكە لە پرۆسێسی گێڕِانەوە، نەوەك خۆی بەشێكی جیاواز بێت. ئەگەرچی (جیرار جینێت) بێجگە لەوەی جەخت لەسەر گرینگیی وەسف دەكات لە پرۆسێسی گێڕِانەوەدا، پێشی وایە وەسف لە توانایدا هەیە سەربەخۆ هەڵسووڕِێت. بە باوەڕِی ئەو گێڕِانەوە خۆی لەو توانایە بێبەشە. دەگاتە ئەوەی بڵێت دەتوانین وەسف بێنینە بەرچاومان، كە گێڕِانەوەی تێدا نەبێت، بەڵام ناتوانین گێڕِانەوە بێنینە بەرچاومان، وەسفی تێدا نەبێت. ئەو رایەی (جینێت) بەمانای بێبایەخكردنی رەگەزی گێڕِانەوە نییە، بەقەدەر ئەوەی جەختكردنە لەسەر وەسف لەناو پرۆسێسی گێڕِانەوەدا. من لەگەڵ راكەی تۆ دام، كە لای ئێمە وەسف دەستی بەسەر گێڕِانەوەدا گرتووە، بەڵام ناتوانم بڵێم وەسف گرینگ نییە. من دەزانم مەبەستت زیاتر ئەو شێوازی وەسفەیە، كە لای ئێمە لەسەر حیسابی گێڕِانەوەدا بوونی هەیە و هیچ ئەركێكی زمانی و جوانكاری جێبەجێ ناكات. وەسفی ئێمە وەسفێكە لە دەرەوەی كۆنتێكستی گێڕِانەوەدا. وەسفی شوێن دەكات، بەبێ ئەوەی ئەو شوێنە هیچ كارلێكێكی لەگەڵ كارەكتەر دروستكردبێت. وەسفی كارەكتەر دەكات و ئێمە هیچ كاریگەرییەكی شوێن و كاتی بەسەرەوە نابینین. هەر (جیرار جینێت) دەڵێ (گێڕِانەوە ئەركی دەستنیشانكردنی واقیع و كردار و رووداوەكان دەگرێتە ئەستۆ و وەسفیش ئەركی دەستنیشانكردنی كەسەكان و شتەكان). من پێم وایە وەسف كاتێك نەتوانێت جیاوازی لەنێوان ئاستەكانی كارەكتەر و شوێندا بكات، ئەوە نەك ئەركی خۆی لە دەست دەدات، بەڵكو دەبێتە قورساییش بەسەر گێڕِانەوەدا. گرینگترین ئەركی وەسفیش ئەوەیە لەناو سیستەمی زمان و ئیستاتیكادا ماهییەتی شتە واقیعییەكان تێكبشكێنێت و جیاوازتر دەریانبخاتەوە. بەمانایەكی دیكە وەسف نیشاندانەوەی رووی دەرەوەی ئەو شتانە نیین، كە روون و ئاشكرا لە بەرچاون، بەڵكو دۆزینەوەی شتە پەنهانەكانن. لەكاتێكدا چیرۆكنووسی ئێمە ناتوانێت لە رێگای گێڕِانەوەوە بابەتی گێڕِانەوە، كە بە (حەكایەت Narrative) ناسراوە، بۆ چەند كەناڵێكی لۆكاڵی دابەش بكات و لە رووی واتاوە هەوڵی سەربەخۆیی هەر یەكێك لەو كەناڵانە بدات، ئەوا ناشتوانێت لەناو گێڕِانەوەی ستاندارد دەربچێت و ناچارە بە پلەی یەكەم پشت بە وەسف ببەستێت. لێرەدا دەشێت هەندێك وێنەی شیعریی جوانمان نیشان بدات، بەڵام ئەو وێنانە تاكڕِەهەندن و نامانخەنە بەردەم تێڕِوانین لە زەمەن و پێكهاتەی زەمەن. (ڕِۆلان بارت) جیاوازی لەنێوان رەگەزی كات و رەگەزی هۆكاری (Causal)دا دەكات. مەبەستی ئەوەیە لۆژیكی گێڕِانەوە خۆی زەمەنی خۆی دەردەخات. زەمەنی گێڕِانەوەش، كە لە شێوەی سیستەمدا بوونی هەیە، لە لایەك واتاییە و لە لایەكی دیكە وەزیفی. لێرەوە دەتوانین بڵێین هەر ئەم لۆژیكی گێڕِانەوەیەشە ئەركی وەسف دیاری دەكات. ئێمە بەدەگمەن رۆماننووسمان هەیە بە هۆشیارییەوە مامەڵەی لەگەڵ گێڕِانەوەدا كردبێت. رۆماننووسی ئێمە ئەگەرچی هەندێك ماكیاژی لە تێكستەكاندا كردووە، بەڵام من پێ لەسەر ئەوە دادەگرم، كە ئەگەر یەك دوو رۆمانی لێ دەركەین، ئەوا گێڕِانەوەی (جەمیل سائیبـی) گۆڕِانێكی گەورەی بەسەردا نەهاتووە. بۆ نموونە من پار رۆمانێكم خوێندەوە، نووسەرەكەی بەپێی ئارەزوو ئەو تێكستەی بەسەر چەند بەشێكدا دابەش كردووە. بەشی دووەم لە رووی كاتی فیزیكییەوە درێژەپێدەری بەشی یەكەمە و كەم و زۆر هیچ رووداوێكی بەشی یەكەم ناگاتە ناو ئەم بەشەوە. بەشەكانی دیكەش بەهەمان شێوە. لەكاتێكدا هەموو رۆمانەكە لەسەر تاكە بیرۆكەیەك و یەك دوو كارەكتەری سەرەكی دامەزراوە. ئەوەی لە بەشێكەوە دەگاتە ناو بەشێكی دیكەوە، كارەكتەرەكانن و لەژێر جەبری زەمەنی فیزیكییدا درێژەیان هەیە. كارەكتەر بۆی هەیە تەنها لەناو ئەو ماوەیەدا بیر بكاتەوە، كە نووسەرەكەی بۆی دیاری كردووە. مەبەستم ئەوەیە ئەو كارەكەتەرە، كە گەیشتۆتە بەشی دووەم، بەهیچ شێوەیەك بیركردنەوەی بۆ ناو بەشی یەكەم ناگەڕِێتەوە. لە بەشەكانی دیكەش بەهەمان شێوە. ئەمە رۆمان نییە، بەڵكو حەكایەتە، چونكە حەكایەت وەكو ماددە خاوەكە ماوەتەوە و نەخراوەتە ناو سیستەمێكی جیاواز لە زەمەنی فیزیكییەوە. راستە ئەمە لای خوێنەری سادە كارێكی سەركەوتووانەیە، بەوەی سەری لێ ناشێوێت، بەڵام كاتێك دەمانەوێت لەناو دەلالەتەكانی زەمەندا ئیشی لەسەر بكەین، شتێكی نوێمان بەدەستەوە نادات. ئەم رۆمانە بە پلەی یەكەم پشتی بە وەسف بەستووە. ئەگەر تۆ وابزانی ئەو رۆمانە لەبارەیەوە نانووسرێت و نووسەرەكەی لە گفتوگۆكاندا وەسفێكی سەیری بەرهەمەكەی ناكات، ئەوا بە هەڵەدا دەچیت. رۆماننوس كاتێك نەتوانێت تەكنیكەكانی وەكو جێگۆڕِكێی راناوەكان و وێنەی بزۆك و مۆنتاژەكان لە شێوەی فلاش باك و بڕِین و ونبوونی هێواش هێواش و هی دیكە بەكاربهێنێت، یان نەتوانێت بە هۆشیارییەوە بەكاریانبهێنێت، ئەوا لەناو وەسفدا نغرۆ دەبێت، چونكە ئەو تەكنیكانەن نووسەر ناچار دەكەن زەمەن تێكبشكێنێت و جێگۆڕِكێ بە شوێن بكات و كۆمەڵێك یاریی دیكە بێنێتە ئاراوە، كە سەرجەم ئەمانە لەلایەك رووبەری وەسف كەم دەكەنەوە و لەلایەكی دیكە ئەو وەسفە پێویستەش بە ئاڕِاستەی داهێناندا دەبەن. بیرت نەچێت هەر ئەو نووسەرانە لە گفتوگۆكانیشیاندا هەر بە زمانی وەسف دەدوێن. لەبارەی كاتەوە پرسیاری لێ دەكەیت، لەبارە شوێنەوە پرسیاری لێ دەكەیت، لەبارەی زمانەوە پرسیاری لێ دەكەیت، ئەو وەسفیان دەكات. رۆماننووس هەیە لە گفتوگۆدا لەبارەی رۆمانەوە شتی لەم شێوەیەی گوتووە: (ڕِۆمان ئەو شووتییە سوور و گەییوەیە، كە ئەگەر قاشێكت لێی خوارد، هەمووی دەخۆی). تۆ دەتوانی لە گوتەیەكی لەم شێوەیە چییت دەست بكەوێت؟ دەزانی بەشێكی زۆری ئەوانەی لای ئێمە رۆمان دەنووسن لە گفتوگۆكاندا ئەوەی باسی ناكەن، هونەری رۆمانە؟ چونكە نایانەوێ ئاشكرا بن، كە چەند لەو هونەرەوە دوورن. دیسان جەخت لەسەر ئەوە دەكەمەوە، كە وەسف لە ئەدەبی گێڕِانەوەدا گرینگە، بەوەی ئەركی پێكهێنانی لایەنی هەستی دەخاتە ئەستۆی خۆیەوە، چونكو بایەخ بە لایەنی دەرەوەی شتەكان دەدات، ئینجا بەمەبەستی نیشاندانی جوانی بێت یان ناشیرینی. وێنەی روخساری كارەكتەر و قەبارەی شتەكان دەكێشێت، كە تۆ ناتوانیت لە رێگای گێڕِانەوەوە ئەنجامیان بدەیت. هەر لەبەر ئەوەشە (ژان ریكاردۆ) و زۆری دیكە باوەڕِیان وایە وەسف رەوتی گێڕِانەوە خاو دەكاتەوە، بەوەی سەرنجمان بۆ لای دیمەنەكان دەگوازێتەوە، بەڵام ئەمە بە پێویست دەزانن. ئەگەرچی (جیرار جینێت) پێی وایە وەسف لای (مارسیل پرۆست) نابێتە هۆی خاوبوونەوەی جووڵەی گێڕِانەوە، بەڵكو تێیدا دەبێتە رەگەزێكی بنەڕِەتی، چونكە وەسفی پرۆستی قەوارەیەكی پڕِ لە گۆران و دۆزینەوە و ئێمپرێشنی هەیە. بەگشتی رۆمانی چاك گرینگیی وەسف لەو شتە نابینێت، كە وەسفی دەكات، بەڵكو لە كۆنتێكستی گێڕِانەوەدا لێی دەڕِوانێت و دەیكاتە بەشێكی جیانەكراوە لە رەوتی گێڕِانەوەدا.\nPrevious عەبدولموتەڵیب عەبدوڵڵا لەتەوەرى نوسین و خوێندنەوەدا\nNext مادده‌ی 140 له چاوه‌ڕوانی گۆدۆدا و کاریگه‌ری خه‌ڵکی کوردستان له پرۆسێسه‌کاندا


کۆرۆنا چی بۆ ئێمە دەهێنێت و چیش بۆ ئەوان: – www.facebook.com/anarkistan.net ***** sekoy-anarkistani-kurdiy-zman@riseup.net ***** https://i-f-a.org\nکۆرۆنا چی بۆ ئێمە دەهێنێت و چیش بۆ ئەوان:\nazadebram\tكوردی - Kurdi، هه‌واڵ و ڕاپۆرت\t 25 تشرینی یەکەم 2021 1 Minute\nوەکو هەموان دەزانن کە کۆرۆنا بو زۆربەی زۆرمان جگە لە هەژاریی زیاتر و نەگبەتی پتر و ژیانی سەختتر شتێکی نەهێنا. هەر ئەو کۆرۆنایە بۆ کۆمپانیا گەوەرەکان و بانکەکان و سامانداران خێر و بەرەکەتێکی گەورە بوو.\nبانقی HSBC کە کورتەی : The Hongkong and Shanghai Banking Corporation Limited، لە ماوەی تەنها 3 مانگدا ، لە 01/7 بۆ 30/09 ، 5.4 ملیار دۆلاری قازانج کردووە. ئەمەش یانی بڕی قازانجی ئەم سێ مانگەی بە ڕێژەی لە سەدا 74 سەرکەوتووە.\nئەم بانقە لە 60 وڵاتا زەبائینی خۆی هەیە کە بە هەموویان 40 ملیۆن کەسن .\nئیتر دەبێت تێبگەین لە دونیایەکی ئاوادا کە ئەو قازانجە خەیاڵیانە کە زەحەمەت دەکێشیت گەر بتەوێت بزانیت لە چرکەیەکدا چەند دۆلار قازانجی کردووە ، دەبێت ژیانی زۆربەمان چۆن بێت و بەرەو کوێ بڕوات . ئەم بانقە بڕی قازانجەکەی بە بەراورد بە هەمان وەرز لە ساڵی پاردا زۆر سەرکەوتووە.\nهاوکاتیش بارکەلی بانقیش کە بانقێکی دیکەیە لە هەمان وەختدا واتە لە 1/07 وە بۆ 30/09 ، 2 ملیار دۆلاریی قازانجی کردووە بە بەراورد بە ساڵی پار بۆ هەمان کات، قازانجەکە دووقاتە.\nبڵاوكراوه‌ته‌وه 25 تشرینی یەکەم 2021\nPrevious Post ڕاپۆرتێکی گرنگ لەگەڵ نیگەرانییەکی زۆر\nNext Post چالاکی بەرگری لە ژینگە :


سلێمانی؛ دەست بە دابەشكردنی یەكەم بەشەخۆراكی ئەمساڵ دەكرێت - تۆڕی میدیایی خەڵک\nسلێمانی؛ دەست بە دابەشكردنی یەكەم بەشەخۆراكی ئەمساڵ دەكرێت\nبەڕێوبەری بازرگانی و خۆراك لە سلێمانی ڕایدەگەیەنێت ، بۆ ساڵی 2021 دەستیان بە دابەشكردنی بەشە شەكری وەجبەی یەكەم كردووە، لەناوشار دابەشكراوە و هەفتەی داهاتووش دەرەوەی شار دەستپێدەكات.\nشەوكەت محەمەد ئەحمەد، بەڕێوبەری بازرگانی و خۆراك لە سلێمانی بە (خەڵك) ی ڕاگەیاند ، بەردەوامن لە دابەشكردنی ئەو بەشە خۆڕاكەی لە عیراقەوە دەگاتە دەستیان بەسەر هاووڵاتیاندا .\nوتیشی ،”بۆ ئەمساڵ تەنها شەكر هاتووە وەك وەجبەی یەكەمی 2021 ، كە مانگی شوبات دەستپێدەكات و لە ئێستادا دابەشكردنیان لەناو سەنتەری سلێمانی دەستپێكردووە و لە هەفتەی داهاتووە و دەرەوەی شاریش دەست پێدەكات”.\nڕاشگەیاند، بۆ هەردوو بەشە خۆراكەكەی وەك برنج و زەیت چاوەڕێن لە بەغداوە بگاتە دەستمان و دەست بە دابەشكردنی بكەین، بەڵاًم لە ئێستادا ئەو دوو بەشە خۆراكەمان بۆ نەهاتووە و بەم نزیكانە ئەویش دێت .\nكۆرۆنا لە ڕێگەی خواردن و دەستدان لە خواردەمەنییەكانەوە ناگوێزرێتەوە\nخەڵك- لە پارێزگای هەڵەبجە دابەشكردنی بەشە خۆراك دەستی پێكرد و وەزارەتی بارزگانی عیراق-یش ئاشكرای دەكات، كە بڕێكی زۆر شەكر و زەیت ڕەوانەی پارێزگاكان…


سێ پاسداری تێروریست له سووریە کوژران\nزایینی: ١٦-١٠-٢٠١٧ - هەتاوی: ١٣٩٦/٠٧/٢٤ - ١١:٢١ تاران قه‌باره‌ی فۆنت:\nکوردستان میدیا: سێ پاسداری دیکە لە چەکدارە تێرۆریستەکانی سەر بە ڕێژیمی ئێران کە بۆ پاڵپشتی لە ڕێژیمی بەشار ئەسەد لە شەڕی سووریەدا بەشدارییان کردبوو، لە شەڕ و تێکهەڵچوونەکانی ئەو وڵاتەدا کوژران.\nبەپێی هەواڵەکان، ڕۆژی یەکشەممە ڕێکەوتی ٢٣ی ڕەزبەری ١٣٩٦ی هەتاوی، سێ پاسداری تێرۆریست سەر بە ڕێکخراوی تێرۆریستی سپای پاسدارانی ڕێژیمی ئێران لە سووریە کوژران.\n"عەبدوڵڵا خوسرەوی" خەڵکی ئەراک شوناسی یەکێک لەو کوژراوانەیە کە پلەی سەربازییەکەی بەرپرسی گوردانی فاتحین بووە.\nهەروەها دوو پاسداری دیکەی ڕێژیمی ئێران بە ناوەکانی "جاوید حوسێنی و ئەمیرخان هاشمی" کوژراون.\nلە سەرەتای شەڕی سووریەوە تا ئێستا، بە سەدان پاسدار لەژێر ناوی جۆراوجۆردا لە پێناو پاراستنی بەرژەوەندییەکانی بەشار ئەسەد و ڕێژیمەکەیدا لەو وڵاتە کوژراون و ڕێژیمی ئێران ناوە ناوە ناوی پاسدار و فەرماندە و ئەفسەرە باڵا کوژراوەکانی بە فەرمی بڵاو کردووەتەوە.\nڕێژیمی ئێران بۆ پاراستنی بەرژەوەندییەکانی خۆی لە ناوچەکەدا هەموو هەوڵێک دەدات و یەکێک لەو هەوڵانە، شەڕ کردنە لە سووریە و لەو پێوەندییەدا بە لێشاو پاسداریان لێ کوژراوە، کە ئەمەش ناڕەزایەتیی زۆربەی بەرپرسانی ڕێژیمی بەدوای خۆیدا هێناوە .


كورده فه‌یلییه‌كان، سی ساڵ بێبه‌شكردن له‌ره‌گه‌زنامه‌ی عێراقی\nعێراقی سه‌ندرایه‌وه. زۆرێكیان له‌خانوه‌كانیان ده‌ركران‌و ناچاركران سنوری ئێران ببڕن‌و ده‌یان ساڵه له‌مه‌نفاو بێ وڵاتن. ئه‌وانی تریان مافی هاوڵاتیان له‌وڵاته‌كه‌ی خۆیاندا لێسه‌ندرایه‌وه. سه‌ره‌ڕای چه‌ند هه‌نگاوێكی گرنگ كه حكومه‌تی عێراق ناویه‌تی بۆ گێڕانه‌وه‌ی ره‌گه‌زنامه بۆ ئه‌و كه‌سانه، به‌ڵام نزیكه‌ی 100 هه‌زار كه‌سیان هێشتا ره‌گه‌زنامه‌یان نییه.\nله‌عێراقدا به‌ده‌ستهێنانی ره‌گه‌زنامه زۆر گرنگه بۆئه‌وه‌ی كارت ده‌ستبكه‌وێت‌و بخوێنیت‌و له‌مافه بنه‌ڕه‌تییه‌كان‌و هه‌له‌كان سودمه‌ند بیت. هه‌روه‌ها ره‌گه‌زنامه پێویسته بۆئه‌وه‌ی به‌ڵگه‌نامه‌كانی تری وه‌كو له‌دایكبون، مردن‌و هاوسه‌رگیریت پێبدرێت. به‌بێ ره‌گه‌زنامه نزیكه‌ی سێ ده‌یه‌یه زۆرێك له‌كورده فه‌یلییه‌كان له‌خزمه‌تگوزارییه سه‌ره‌كییه‌كان‌و مافه‌كانیان بێبه‌شن.\nبه‌شی زۆری كورده فه‌یلییه‌كان شیعه‌ن‌و له‌به‌غدا، پارێزگای دیاله‌ی عێراق ده‌ژین، هه‌روه‌ها له‌پارێزگاكانی واست، میسان‌و به‌سره‌ی باشور. بۆچه‌ندین سه‌ده فه‌یلییه‌كان له‌ناوچه سنورییه‌كانی نێوان عێراق‌و ئێران له‌هه‌ردو به‌ری شاخه‌كانی زاگرۆس ژیاون.\nئه‌م گروپه له‌دانیشتوان ماوه‌یه‌كی زۆره دوچاری ره‌گه‌زپه‌رستی جیاكاریی بونه‌ته‌وه. له1924 یاسای ره‌گه‌زنامه‌ی عێراقی دانیشتوانی عێراقی بۆ سێ پۆلێن له‌سه‌ربنه‌مای ئایین‌و ئیتنیك دابه‌شكرد. كورده شیعه‌كان به‌شێوه‌یه‌كی سیستماتیكی پۆلێنكران بۆ توێژی خواره‌وه. به‌رده‌وام له‌لایه‌ن لێپرسراوانی حكومه‌ته‌وه په‌لامارده‌دران به‌بیانوی ئه‌وه‌ی له‌په‌یڕه‌وانی مه‌زهه‌بی شیعه‌ن، كورده فه‌یلییه‌كان له‌بنه‌چه‌وه ئێرانی بون. حكومه‌تی به‌عس ده‌ترسا له‌وه‌ی جیاببنه‌وه‌و ببنه نه‌یاری بۆیه ره‌گه‌زپه‌رستی جیاكاریی له‌دژیان په‌یڕه‌وده‌كرد.\nله‌ناوه‌ڕاستی حه‌فتاكان، عێراق نزیكه‌ی 40 هه‌زار كوردی فه‌یلی به‌ره‌و ئێران ده‌ركرد، وای راده‌گه‌یاند كه هاوڵاتی ئێرانین. له 1980 به‌مه‌رسومی ژماره 666 كورده فه‌یلییه‌كان ره‌گه‌زنامه‌ی عێراقییان لێسه‌ندرایه‌وه. حكومه‌ت ده‌ستیگرت به‌سه‌ر موڵك‌و ماڵیان. زۆرێك له‌و خێزانانه‌ی بۆ ئێران ده‌ركران، پۆستی باڵایان له‌حكومه‌تدا هه‌بو، ئاستێكی خوێنده‌واری باش‌و له‌ڕوی ئابورییه‌وه سه‌ركه‌وتوبون. كاتێك له‌ئێران بون، زۆرێك له‌و خێزانانه له‌ناو كامپه‌كاندا ده‌ژیان، رێگه‌یان پێنه‌ده‌درا كاربكه‌ن، بخوێنن‌و به‌ڵگه‌نامه‌ی هاتوچۆیان پێنه‌ده‌درا. ته‌نانه‌ت نه‌یانده‌توانی ناوی منداڵه‌كانیان كه له‌دایك ده‌بون یان مردوه‌كانیان‌و باری هاوسه‌رگیرییان تۆماربكه‌ن. هه‌ندێك له‌كورده فه‌یلییه‌كان باس له‌وه‌ده‌كه‌ن ئه‌گه‌ر هه‌وڵی گه‌رٍانه‌وه‌یان بۆ عێراق بدایه ، كارتێكیان له‌لایه‌ن ده‌سه‌ڵاتدارانی ئێرانه‌وه پێده‌گه‌یشت كه له‌سه‌ری نوسرابو "رۆیشتن به‌بێ گه‌ڕانه‌وه".\nیاسای ره‌گه‌زنامه‌ی عێراقی له 2006 مه‌رسومی 666ی هه‌ڵوه‌شانده‌وه‌و تیایدا هاتوه هه‌مو كه‌سێك كه ره‌گه‌زنامه‌ی لێسه‌ندراوه‌ته‌وه له‌لایه‌ن حكومه‌تی پێشوه‌وه ده‌بێت ره‌گه‌زنامه‌ی عێراقی پێبدریًته‌وه. به‌پێی وه‌زاره‌تی كۆچ‌و كۆچپێكراوان، له 2003وه نزیكه‌ی 20 هه‌زار خێزان (نزیكه‌ی 100هه‌زار كه‌س) ره‌گه‌زنامه‌ی پێدراوه‌ته‌وه. ئه‌مه هه‌نگاوی یه‌كه‌می گرنگ‌و پۆزه‌تیڤه. ئاسته‌نگ ئێستا هاوكاریی‌و ئاسانكارییه له‌پێدانه‌وه‌ی ره‌گه‌زنامه به‌و كه‌سانه‌ی به‌ڵگه‌نامه‌ی پێویستیان نییه بۆئه‌وه‌ی بیسه‌لمێنن له‌بنه‌چه‌وه عێراقین. بۆئه‌وه‌ی داوای ره‌گه‌زنامه‌ی عێراقی بكه‌نه‌وه، كورده فه‌یلییه‌كان پێویسته ئه‌وه‌بخه‌نه‌ڕو كه له‌سه‌رژمێری گشتی عێراقی ساڵی 1957 تۆماركراون. زۆرێك ناتوانن ئه‌وه بسه‌لمێنن كه تۆماركراون. له‌كاتی جه‌نگی ئه‌هلی تۆماره‌كان ته‌فروتونا كراون یان له‌ناوچون، له‌هه‌ندێك حاڵه‌تیشدا خه‌ڵك له‌سه‌رژمێرییه‌كاندا تۆمارنه‌كراون.\nعێراق هه‌لێكی راسته‌قینه‌ی له‌به‌رده‌مدایه بۆئه‌وه‌ی ببێته پێشه‌نگ له‌جیهاندا له‌مه‌سه‌له‌ی چاره‌سه‌ركردنی نه‌بونی ره‌گه‌زنامه‌دا. به‌هاوبه‌شی له‌گه‌ڵ ئاژانسی په‌نابه‌رانی نه‌ته‌وه یه‌كگرتوه‌كان (یوئێن ئێچ سی ئار)، ئه‌و رێكخراوه‌ی راسپێردراوه به‌هه‌وڵدان بۆ پاراستن‌و چاره‌سه‌ركردنی كێشه‌ی ئه‌و كه‌سانه‌ی ره‌گه‌زنامه‌یان نییه، پێویسته حكومه‌تی نوێی عێراق هه‌وڵی چاره‌سه‌ركردنی ئه‌م كێشه‌یه به‌خێرایی بدات. پێویسته (یوئێن ئێچ سی ئار) كورده فه‌یلییه‌كان بكاته ئه‌وله‌ویه‌تی كاره‌كانی‌و به‌ته‌نیا كار بۆئه‌م مه‌سه‌له‌یه بكات. هه‌رچه‌نده ئه‌مڕۆ زۆر كێشه‌ی مرۆیی له‌عێراق هه‌یه، ئه‌مه‌یان ده‌توانرێت به‌فیعلی چاره‌سه‌ربكرێت. چوارچێوه‌ی یاسایی پێویست هه‌یه‌و حكومه‌تی عێراق له‌و ماوانه‌ی دوایی ویستێكی سیاسیی به‌هێزی ده‌ربڕی بۆ پێدانه‌وه‌ی ره‌گه‌زنامه به‌م گروپه، له‌گه‌ڵ كاری دروست‌و به‌رده‌وام ده‌توانرێت ئه‌م مه‌سه‌له‌یه چاره‌سه‌ر بكرێت.\nسه‌رچاوه: په‌نابه‌رانی نێوده‌وڵه‌تی


سه‌ربازێـکی ئه‌مریکی له ئه‌فغانسـتان ته‌قه له خه‌ڵـکی سیڤیل ده‌کات و 16 که‌س ده‌کوژێت\nکاربه‌ده‌سـتانی ئه‌فغانی و گه‌واهیده‌ران ده‌ڵێن به‌ره‌به‌یانی ئه‌مڕۆ یه‌کشه‌ممه سه‌ربازێـکی ئه‌مه‌ریکی له باشوری ئه‌فغانسـتان له بنکه‌که‌ی خۆی هاتووه‌ته ده‌رێ و ده‌سـتیکردووه به ته‌قه‌کردن له خه‌ڵـکی سیڤیل و به لایه‌نی که‌م 16 که‌سی کوشـتووه.\nڕووداوه‌که له ناوچه‌ی په‌نجوا‌یی هه‌رێمی قه‌نده‌هار بووه و ده‌ڵێن سه‌ربازه‌که کاتژمێر سێی به‌ره‌به‌یانی له بنکه‌که‌ی هاتووه‌ته ده‌رێ و خۆی به چه‌ند ماڵێـکدا کردووه و ته‌قه‌ی له دانیشـتوانه‌که‌ی کردووه. پاشـان گه‌ڕاوه‌ته‌وه بنکه‌که‌ی خۆی و له لایه‌ن هێزه‌کانی ناتۆوه ده‌سـتگیرکراوه.\nهه‌تا ئاماده‌کردنی ئه‌م هه‌واڵه نه‌زانراوه چی وای له‌و سه‌ربازه کردووه ئه‌م هێرشه ئه‌نجام بدات.\nباڵیۆزخانه‌ی ئه‌مه‌ریکا له ئه‌فغانسـتان به‌یانـنامه‌یه‌کی له‌و باره‌یه‌وه ده‌رکرد و تیایدا داخ و مه‌خابه‌نی ده‌ربڕی و به ڕووداوێـکی دڵ ته‌زێنی ناوبرد و سه‌ره‌خۆشی له که‌سوکاری کوژراوه‌کان کرد و گوتی سه‌ربازه‌که ڕاده‌سـتی دادگا ده‌کرێت.\nناتۆش به هه‌مان شێوه مه‌خابنی خۆی له‌مه‌ڕ هێرشه‌که ده‌ربڕی.


Home›هەواڵ›جیهان›يەکێتیی ئەوروپا چاودێری هەڵبژاردنەکانی عێراق دەکات\nیەکێتیی ئەوروپا رایگەیاند: “بڕیاریداوە تیمێک بۆ چاودێریکردنی ھەڵبژاردنەکانی پێشوەختە رەوانەی عێراق بکات”.\nیەکێتیی ئەورووپا لە راگەيەندراوێکدا بڵاويکردەوە: “لە کۆبوونەوەی وەزیرانی دەرەوەی یەکێتیی ئەوروپا لە لەکسمبۆرگ، جۆزێپ بۆڕێڵ نوێنەری باڵای یەکێتیی ئەوروپا لە سیاسەتی دەرەکی و کاروباری ئاسایش، پاڵپشتی یەکێتیەکەی بۆ ئەنجامدانی ھەڵبژاردنی داھاتوو لە عێراق بۆ وەزیری دەرەوەی عێراق، فوئاد حوسێن دووپاتکردووەتەوە”.\nراشيگەياندووە: “لەسەر داوای حکومەتی عێراق، یەکێتیی ئەوروپا بڕیارداوە تیمی خۆی بۆ چاودێرێکردنی ھەڵبژاردنەکانی پێشوەختە رەوانەی عێراق بکات”.\nلە راگەیەنراوەکەدا ئەوەش ھاتووە: “یەکێتیی ئەوروپا جارێکی دیکە پاڵپشتی خۆی بۆ ھەوڵەکانی حکومەتی عێراق دووپات دەکاتەوە بۆ ئەنجامدانی ھەڵبژاردنێکی پاک و بێگەرد کە لەلایەن عێراقییەکانەوە بەڕێوەببرێت لەگەڵ رێزگرتن لە سەروەریی عێراق”.\nبڕيارە ھەڵبژاردنی پێشوەختە لە عێراق لە 10ی مانگی تشرینی یەکەمی ئەمساڵ ئەنجامبدرێت کە تیایدا 25ملیۆن و 139ھەزار و 375دەنگدەر مافی بەشدارییکردنیان لە پڕۆسەکەدا ھەیە.\nئەمریکا ژمارەیەک کەناڵی عێراقی و ئێرانی دادەخات\nئەگەر هەیە هەفتەی داهاتوو پرۆژەیاسای بودجەی عێراق ئامادە بێت بۆ دەنگدان\nهاووڵاتیانی هەرێم تمەن دەکڕن و حەواڵەی وڵاتی ئێرانی دەکەن\nنووسینگه‌ى رۆژنامه‌وانى بافڵ تاڵه‌بانى روونكردنه‌وه‌یه‌ك بڵاوده‌كاته‌وه


كۆمپانیای دیلۆیت تایبه‌ت به وردبینیکردنى داهاتى نەوتى هەرێمى کوردستان، شه‌شه‌مین ڕاپۆرتى سه‌باره‌ت به داهاتى نەوتى هەرێم بڵاوکردەوە.\nراپۆرته‌كه‌ی كۆمپانیای دیلۆیت تایبەتە بە وردبینیكردنی داهاتی نه‌وتی هه‌رێمی كوردستان بۆ مانگەکانی 10و11و12ی ساڵی 2018 و به گوێره‌ی راپۆرته‌كه له‌و سێ مانگه‌دا هه‌رێمی كوردستان به به‌های زیاتر لە دوو ملیار دۆلار نەوتی فڕۆشتووە.\nله راپۆرته‌كه‌دا ئاماژه به‌وه كراوه، کۆی داهاتی نەوتی هەناردەکراو و نەوتی (كۆندێنسەیت) بۆ ئەو سێ مانگە بریتی بووە لە دوو ملیار و 149 ملیۆن و 809 هەزار و 775 دۆلار، کە فڕۆشی 39 ملیۆن و 215 هەزار 669 بەرمیل نەوتی هەناردەکراو و 549 هەزار و 249 بەرمیل نەوتی (كۆندێنسەیت) بووە.\nله‌راپۆرته‌كه‌دا ئه‌وه روونكراوه‌ته‌وه كه نرخی فڕۆشی یه‌ك به‌رمیل نه‌وتی خاوی هه‌رێمی كوردستان به 54.197 دۆلار فڕۆشراوه.\nبه‌گوێره‌ی راپۆرته‌كه‌ی دیلۆیت، پوختەی ئەو پارەیەی لە فرۆشتنی نەوتی ئەو سێ مانگەدا دەست حکومەتی هەرێم کەوتووە بریتی بووه له یەک ملیار و 96 ملیۆن و 478 هەزار و 527 دۆلار، لەگەڵ وەرگرتنی پێشەکی بە بڕی 86 ملیۆن دۆلار لە کڕیارانی نەوتی هەرێم بۆ ئەوەی لە داهاتوودا نەوت بکڕن.\nڕاپۆرتى دیلۆیت بۆ وردبینى داهاتى نەوتى سێ مانگى کۆتایی ساڵى 2018:


لێکۆڵەرێکی ئەمریکی: سولەیمانی لە کەرکووکەوە شەڕی دژی ئەمریکا دەکات\n2017-10-22 [11:11 AM]\nلێکۆڵەرێکی ئەمریکی رایدەگەیەنێت، کە فەرماندەی سوپای قودسی ئێرانی مەترسیدارە لە کەرکووکەوە شەڕی دژی ئەمریکا دەکات.\nمارک بوبوویتز، بەڕێوەبەری گشتیی دامەزراوەی بەرگریی لە دیموکراسی لە ئەمریکا لە چاوپێکەوتنێکی کەناڵی (FOXNEWS)ی وڵاتەکەی، رایگەیاندووە، داگیرکردنی کەرکووک تەنیا شەڕی کورد و میلیشیاکان نییە، ”شەڕی ئێرانە لە دژی ئەمریکا و دۆستەکانی“.\nمارک بوبوویتز داوای لە وڵاتەکەی کردووە ئەگەر دۆستێکی باش نابێ بۆ گەلی کوردستان، با دوژمنیش نەبێ و لەبیر نەکا پێشمەرگە و گەلی کوردستان ”دۆستی نزیک“ی ئەمریکان و خوێنیان لەگەڵ هێزە ئەمریکییەکان رشتووە.\nئەو لێکۆڵەرە ئەمریکییە بە ئاماژەی بە رۆڵی قاسم سولەیمانی، فەرماندەی سوپای قودسی ئێران لەو داگیرکارییەی کەرکووک کردووە و رایگەیاندووە، سولەیمانی ”کەسێکی مەترسیدارە بۆ ئەمریکا“ و پیلانی داگیرکردنی کەرکووکی بۆ حەشدی شەعبی و پاسدارانی وڵاتەکەی داڕشتووە و ”نابێ ئەمریکا بەو داگیرکارییە رازی بێت“.\nمارک بوبوویتز پێی وایە قاسم سولەیمانی بە هەموو شێوەیەک کار دەکات بۆ شکستپێهێنانی هەوڵەکانی دۆناڵد ترەمپی سەرۆکی ئەمریکا تایبەت بە سنووردارکردنی دەستتێوەردانەکانی ئێران لە رۆژهەڵاتی ناوەڕاست و جیهان و داگیرکردنی کەرکووکیش یەکێک بووە لەو کارانەی سولەیمانی.\nئەو لێکۆڵەرە ئەمریکییە سوپای پاسدارانی ئێران بە ”تیرۆریست“ ناودەبات و پێی وایە بە داگیرکردنی هەولێر لەلایەن ئەو سوپایە و حەشدی شەعبی، ”گورزێکی کوشندە“ بەر بەرژەوەندییەکان و ئاسایشی نەتەوەیی ئەمریکا دەکەوێت.\nبوبوویتز بە پێویستی دەزانێ ئەمریکا چەند هەنگاوێک بۆ پاراستنی گەلی کوردستان بهاوێژێت:\n- دەبێ ترسی راستەقینە بۆ پاسدارانی ئێران و حەشدی شەعبی دروست بکەین.\n- دەبێ بە پاسداران و حەشدی شەعبی بڵێین رێگا نادەین کوردستان تووشی شکست بێت.\n- دەبێ پەیامێکی روون بدەین بە ئێران و حەشدی شەعبی، کە رێگە نادەین چیتر هێرش بکەنە سەر دۆستەکانمان.\n- دەبێ هەڕەشەی ناردنی هێز بکەین و رێگە بە ئێران نەدەین هەولێر داگیر بکات.\nمارک بوبوویترز هەوڵەکانی ئێران بۆ درزخستنە ناو ماڵی کورد بە سەرکەوتوو دەزانێ و رایدەگەیەنێت، پێویستە ئەمریکا کار بکات بۆ یەکخستنەوەی ناو ماڵی سیاسیی کوردستان، چونکە ”ئێران هەمیشە سوود لە ناکۆکییەکان وەردەگرێت“.\nبەرەبەیانی رۆژی دووشەممە 16/10/2017، میلیشیاکانی حەشدی شەعبی بە سەرپەرشتیی و بەشداریی سوپای پاسدارانی ئێران هێرشیان کردە سەر کەرکووک و شارەکەیان داگیر کرد و هەزاران هاووڵاتیی ئەو شارە روویان لە هەولێر و شارەکانی دیکەی کوردستان کرد.


4 تایبەتمەندی نوێی مۆبایلی سۆنی Xperia XZ3 – کەی ئای تی ئێن\nسۆنی 1, ئه‌یلول 2018\nدوێنێ (٩/٣١) کۆمپانیای سۆنی باشترین مۆبایلی خۆی نمایشکرد. دەنگوباسێکی زۆری بە دوای خۆیدا هێنا ئەویش بەهۆی دیزاینەکەی و تایبەتمەندییەنوێیەکانی. هەڵگری چەندین تایبەتمەندی ئاستبەرزە بەڵام ئەو تایبەتمەندییانە ڕیز دەکەین کە لە مۆبایلەکانی سۆنیدا نوێن. لەم بەستەرەوە زانیاری تەواو دەربارەی مۆبایلەکە بخوێنەوە.\nڕوونمای OLED بە ڕوونی +QHD\nسۆنی بۆ یەکەمجارە ئەم جۆرە ڕوونمایە بەکاردێنێت. لە ڕوونمای تەلەفزیۆنەکانی خۆیەتی و بەهۆی ڕوونماکانیشیانەوە خەڵاتییان هەیە. هەنگاوێکی نوێ و گرنگ بوو چونکە سۆنی ساڵانێکە ڕوونمای جۆری IPS LCD بۆ مۆبایلەکانی بەکارهێناوە. گەورەترین جیاوازی لە نێوان ئەم ٢ جۆرە ڕوونمایەدا هەبێت، شێوازی کارکردنیانە. پێکسڵەکانی ڕوونمای جۆری ئۆلێد سەربەخۆیانە ڕووناکی دەدەن بەڵام پێکسڵەکانی ڕوونمای جۆری IPS LCD ڕووناکییەکانییان لەلایەن ڕووناکی LEDـەوە وەردەگرن. بە دڵنیاییەوە ئۆلێد باڵادەستە.\nلەگەڵ ئەوەی سۆنی ڕوونمایەکی جیاوازی بەکارهێناوە، ڕوونییەکی جیاوازتریشی بەکارهێناوە بۆ یەکەمجار کە ئەویش ڕوونی ١,٤٤٠x٢,٢٥٦ پێکسڵە واتا +QHD. ئەم ڕوونیە و ڕوونمای جۆری ئۆلێد لە پێشکەوتووترین ڕوونماکانی مۆبایلەکان دەبێت.\nتەکنەلۆژیای هەستەوەری لایەکان\nئەمەش لە مۆبایلەکانی سۆنی تایبەتمەندییەکی نوێیە کە ئێستا لە XZ3 هەیە. تایبەتمەندییەکە بۆ ئاسانکاری بەکارهێنەر. کە دەتوانیت تەنیا بە پەنجەلێدان بە لاشەی مۆبایلەکە ئەپەدیاریکراوەکانت ببینیت. هەروەها دەتوانیت وێنە تۆمار بکەیت بێ ئەوەی پەنجە بە هیچ دوگمەیەکدا بنێیت. پێشتر مۆبایلەکانی HTC U11 تایبەتمەندی گوشینی لایەکانی هەبوو بەڵام لە سۆنیدا لەوانەیە تایبەتمەندییەکی نوێی مۆبایلەکان بێت، چونکە لە سۆنیدا تەنیا بە کرتەکردن کارەکەت بۆ ئەنجام دەدات.\nدیزاین: ڕوونمای بێسنور و چەماوە\nیەکێک لەو گۆڕانکارییانەی سۆنی لە مۆبایلەکانیدا کردی، دیزاینەتایبەتەکەی بوو. چوارچێوەی XZ3 بێ سنورە و تەنکە، ئاسانکاری لە بەکارهێنانی زۆرتر دەکات بۆ دەستەکانت. چەند ڕەنگێکی جیاوازییان لەبەردایە کە ڕەنگەکانی سەوزی دارستانی و جگەری و سپی و ڕەشن. سۆنی شێوەشووشەی ٣-دووری بۆ پشتەوەی مۆبایلەکە بەکارهێناوە بەمەش لە دوور و نزیک بینینیێکی جیاوازی دەبێت.\nکامێرای سێڵفی و لێڵکردنی پشتەوەی وێنەگر\nئێستا تایبەتمەندی پۆرترەیت کە پشتەوەی بەکارهێنەر لێڵ دەکات لە مۆبایلی XZ3 دا هەیە. لەگەڵ ١٣ مێگاپێکسڵی کامێرا دەتوانیت وێنەکەت لێڵ بکەیت بەو ئاستەی خۆت دەتەوێت. هەرچۆنێک بێت تایبەتمەندییەکی پێویستە و پێشتریش لە هەندێک مۆبایلەکان هەبووە.\nتاگەکان سۆنی مۆبایل


مرۆڤایەتی لە 2019 بارتەقای ملیارێك و 200 ملیۆن ساڵ ئینتەرنێت بەكار دەهێنن\nتا دێت بەكارهێنانی ئینتەرنێت زیاتر دەبێتە پێویستی رۆژانە، بەگوێرەی زانیارییەكان 57%ی دانیشتووانی سەر زەوی ئینتەرنێت بەكار دەهێنن و لەمەشدا دانیشتووانی باشووری رۆژهەڵاتی ئاسیا پێشەنگن.\nبەگوێرەی راپۆرتێك كە ئەمڕۆ دووشەم چواری شوبات/ فێبرایەر، رۆژنامەی دەیلی مەیلی بەریتانی بڵاوی كردووەتەوە، بە پشتبەستن بەو سەعاتانەی رۆژانە هەر تاكێك لەسەر گۆی زەوی تێیدا ئینتەرنێت بەكار دەهێنێت، دەڵێ مرۆڤایەتی لە 2019 بارتەقای ملیارێك و 200 ملیۆن ساڵ ئینتەرنێت بەكار دەهێنن.\nبەگوێرەی راپۆرتەكە 57%ی دانیشتووانی سەر گۆی زەوی ئینتەرنێتیان هەیە، دانیشتووانی باشووری رۆژهەڵاتی ئاسیا پێشەنگی دنیان لە بەكارهێنانی ئینتەرنێت لە رووی سەعاتی بەكارهێنان، لەسەر ئاستی دنیاش، ئیماراتییەكان پێشەنگن لە بەكارهێنانی تۆڕە كۆمەڵایەتییەكان.\nلە راپۆرتەكە هاتووە ئەو كاتەی مرۆڤایەتی لە 2019 لە بەكارهێنانی ئینتەرنێت بەسەری دەبەن، ئەگەر هەمووی كۆ بكرێتەوە دەكاتە ملیارێك و 200 ملیۆن ساڵ، هێما بۆ ئەوەش كراوە تێكڕای ناوەڕاستی بەكارهێنانی ئینتەرنێت لە وڵاتانی باشووری رۆژهەڵاتی ئاسیا هەشت سەعاتە لە رۆژێكدا.\nهاوكات باس لەوە كراوە فلیپینییەكان رۆژانە 10 سەعات و دوو خولەك ئینتەرنێت بەكار دەهێنن، تایلەندییەكانیش ریزبەندی پێنجەمیان گرتووە و رۆژانە هەر تاكێكی تایلەندی نۆ سەعات و 11 خولەك ئینتەرنێت بەكار دەهێنێت.\nلە بەریتانیا هەر تاكێك رۆژانە هەشت سەعات و ئەمەریكییەكان رۆژانە هەشت سەعات و 31 خولەك، بەڵام ژاپۆنییەكان كەمترین كات ئینتەرنێت بەكار دەهێنن كە سێ سەعات و 45 خولەكە، دوای ئەویش چینییەكان دێت.\nرۆژنامەی دەیلی مەیلی بەریتانی لە راپۆرتەكەی پشتی بەستووە بە ئاماری هەردوو ماڵپەڕی " HootSuite " و " We Are Social " كە دوو ماڵپەڕی تایبەتمەندن بە داتا و بەكارهێنانی ئینتەرنێت.\nدوای فلیپین، هەریەكە لە باشووری ئەفریقا و كۆڵۆمبیا و بەڕازیل دێن لە ریزبەندی یەكەمەكانی دنیا لە رووی زۆر بەكارهێنانی ئینتەرنێت و مانەوە لەسەر كۆمپیوتەر، بەڵام كینیا ئەو وڵاتەیە دانیشتووانەكەی كەمترین ئینتەرنێت لە تۆڕە كۆمەڵایەتییەكان بەكار دەهێنن كە 12%یە، دوای ئەویش نێجیریا دێت بە 16%.\nلە راپۆرتەكەدا ئەوەش خراوەتە ڕوو كە لە كۆی دانیشتووانی سەر رووی زەوی، تەنیا 57%یان ئینتەرنێتیان هەیە و تێكڕای ناوەڕاستی سەعاتی بەكارهێنانی ئینتەرنێتیش بۆ هەر تاكێك لە رۆژێكدا شەش سەعات و 50 خولەكە، كە زۆرینەی ئەوانەیشی ئینتەرنێت بەكار دەهێنن، لە رێی مۆبایلی زیرەكەوەیە.


دەستبەسەر کرانی ژنێکی خەڵکی سنە و لاوێکی خەڵکی مەهاباد\n12:58 - 25 July 2020\nهەنگاو: لە ماوەی ڕۆژانی ڕابردوودا ژنێکی خەڵکی سنە بە مەبەستی تێپەڕاندنی ماوەی حوکمی بەندکرانەکەی دەستبەسەر و لاوێکی خەڵکی مەهابادیش لەلایەن ناوەندە ئەمنییەکانەوە دەستبەسەر کراوە.\nبەپێی ڕاپۆرتی گەیشتوو بە ڕێکخرااوی مافی مرۆڤی هەنگاو، نێوەڕاستی مانگی پووشپەڕ (سەرەتای ژوئیە)، ژنێکی خەڵکی سنە بە ناوی ”مریەم خوش ئەندام“ لەلایەن هێزە ئەمنییەکانەوە دەستبەسەر و بۆ بەندیخانەی ئێڤینی تاران گوازراوەتەوە.\nمریەم خوش ئەندام نزیکەی ٤٥ ساڵ تەمەنی هەیە و بەمەبەستی تێپەڕاندنی ماوەی حوکمەکەی دەستبەسەر کراوە. تۆمەتی ”هەوڵدان دژی ئاسایشی نەتەوەیی“ خراوەتە پاڵ مریەم خوش ئەندام، بەڵام هەتا ئێستا زانیاری زیاتر لە سەر دۆسیەکەی و ماوەی حوکمی بەندکرانەکەی نەزانراوە.\nلەلایەکی دیکەوە و کۆتایی مانگی پووشپەڕ، لاوێکی تەمەن ٢٣ ساڵی خەڵکی مەهاباد بە ناوی ”سیاوەش ڕوزخوون“ لەلایەن هێزەکانی ئیدارەی ئیتلاعاتی ئەو شارە دەستبەسەر و بۆ دەستبەسەرگەی ئیتلاعاتی ئورمیە گوازراوەتەوە.\nسیاوەش ڕووزخون بە تۆمەتی هاوکاری کردنی یەکێک لە حیزبە کوردستانییەکانی دژبەری حکوومەت دەستبەسەر و لەو کاتەوە لە مافی چاوپێکەوتن لەگەڵ بنەماڵەکەی و هەروەها مافی دەستپێڕاگەیشتن بە پارێزەر بێبەش بووە.


◄ ئەنجام: Found 940, page 1 of 94 Items per page: 🗐 1 🗐 5 🗐 10 🗐 25 🗐 50 🗐 100\n👁 ئی بابەتە 15,809 جارێ وینیان\n📅 00-08-2002 ڕاکەوت و ڕووداو\n👁 ئی بابەتە 10,381 جارێ وینیان\n- سەرەتای ئەم مانگە: د.ق لە شاری کەرکوک خاوەن دوکا [ زیاتەر... 👁] ✖ ✖ ✖ 0 0 ✔ 99% ✍ هـ.ب. 30-8-2010 11:21:26\n📅 00-12-1964 ڕاکەوت و ڕووداو\n👁 ئی بابەتە 5,136 جارێ وینیان\n- روودانی شەڕێک لە نێوان پێشمەرگەکانی شۆڕشی ئەیلوو [ زیاتەر... 👁] ✖ ✖ ✖ 0 0 ✔ 72% ✍ هـ.ب. 30-8-2010 11:20:18\n📅 01-01-2020 ڕاکەوت و ڕووداو\n👁 ئی بابەتە 36,513 جارێ وینیان\nباشووری کوردستان - کەناڵی بی بی سی بریتانی وێنەی [ زیاتەر... 👁] ✖ ✖ 11 9 ✔ 99% ✍ هـ.ب. 2-12-2019 22:14:37\n📅 01-02-2016 ڕاکەوت و ڕووداو\n📅 کاتوو تۆمارکەردەی Feb 1 2016 6:59PM\n👁 ئی بابەتە 13,958 جارێ وینیان\n- فەرمانبەران و مامۆستایانی پەیمانگای تەکنیکی چەمچ [ زیاتەر... 👁] ✖ ✖ 2 4 ✔ 99% ✍ هـ.ب. 1-2-2016 18:59:02\n📅 01-03-2018 ڕاکەوت و ڕووداو\n📅 کاتوو تۆمارکەردەی Mar 1 2018 12:00AM\n👁 ئی بابەتە 8,437 جارێ وینیان\nباکووری کوردستان - دادگای تورک سزای دوو ساڵ و شەش [ زیاتەر... 👁] ✖ ✖ 15 4 ✔ 99% ✍ هـ.ب. 1-3-2018 0:00:00\n👁 ئی بابەتە 4,278 جارێ وینیان\n📅 01-09-2017 ڕاکەوت و ڕووداو\n📅 کاتوو تۆمارکەردەی Sep 1 2017 12:00AM\n👁 ئی بابەتە 14,175 جارێ وینیان\nباکووری کوردستان - هەپەگە ڕایگەیاند:لە هەنگاوی شۆ [ زیاتەر... 👁] ✖ ✖ 3 6 ✔ 99% ✍ هـ.ب. 1-9-2017 0:00:00\n👁 ئی بابەتە 11,535 جارێ وینیان\n👁 ئی بابەتە 44,579 جارێ وینیان\nپەڕتووکێ PDFێ 12,362\nفایلەی پێوەنیدارە 53,159\n🗄 سەرچەمەکێ 16,386